text:
Grecie: leç che e pidimente lis radios di minorance
Il guvier grêc al à fat bon ai prins di Lui une leç che e regole il setôr radiotelevisîf e che e va a pidimentâ inmò di plui la ativitât des emitentis radiofonichis plui piçulis o che a trasmetin in lenghe minoritarie. Il test al à vût la poie de maiorance di diestre, ma al è stât contestât di dutis lis fuarcis di oposizion. In buine sostance il proviodiment al previôt dute une schirie di limitazions par concedi lis frecuencis radiofonichis. La leç, dut câs, e interesse dut il panorame radiofonic grêc, dal moment che dutis lis licencis a varan di jessi rignuvidis. Par vê une concession al covente versâ une garanzie di 100 mil euros e vê almancul une vincjine di dipendents, ven a dî che si scancele ogni pussibilitât pes emitentis plui piçulis e che no àn capitâi grues daûr di lôr. Cun di plui si previôt che la lenghe principâl par podê trasmeti e vedi di jessi il grêc. Ta cheste maniere si va a colpî ancje chês emitentis de Tracie che a doprin la lenghe turche. Fin cumò, il turc al jere l’unic lengaç che al gjoldeve di une cierte tolerance de bande des autoritâts greghis, che, pal rest, no ricognossin la esistence di nissune minorance e che za tai agns stâts a vevin colpît cun fuarce ogni tentatîf di dâi visibilitât aes comunitâts di minorance sui mieçs di comunicazion.
Gales: trê i ministris nazionaliscj tal guvier gnûf
Il partît laburist al veve vinçût lis ultimis elezions pe Assemblee Nazionâl Galese, ma nol veve rivât a concuistâ la maiorance assolude dai parlamentârs. Par cheste reson, daspò di une lungje tratative, i laburiscj a vevin sotscrit une aleance cui nazionaliscj dal Plaid Cymru. La setemane stade, intal guvier galês, a son cussì jentrâts ancje trê ministris che a rivin di chest partît. I siet ministris laburiscj che a vevin formât il prin guvier di minorance a son restâts al lôr puest, ma si à vût un cambiament intes deleghis. Par chel che al rivuarde i rapresentants dal Plaid Cymru: Ieuan Wyn Jones, dongje di jessi ministri pe economie e pai traspuarts, al è deventât vice prin ministri; Rhodri Glyn Thomas, al à vût il ministeri pal patrimoni storic e culturâl; e Elin Jones e à vût la deleghe pai afârs agricui.
Paîs Basc: television par basc ancje in Iparralde
Il Consei superiôr dal audiovisîf al à autorizât la nassite, cun Setembar, di 18 canâi pe television digjitâl di tiere in Iparralde, ven a dî la part dal Paîs Basc che si cjate sot dal stât francês. Di chê altre bande dal confin, il guvier de Comunitât Autonome Basche al à dite di sì a 57 canâi televisîfs digjitâi. Tra i cuatri grups che a àn vût cheste concession al è ancje “Hamaika”, che si è dât dongje intal Setembar stât, metint adun societâts che a operin in diviers cjamps de comunicazion, ven a dî television, radio, telefonie e editorie. Tra chescj ancje i cuotidians “Gara” e “Deia”, il “Journal du Pays Basque” che al opere in Iparralde, e “Berria”, l’unic cuotidian di plante fûr par euskara. Il grup “Hamaika” al à vût in concession cuindis canâi che a trasmetaran par basc su dut il teritori des provinciis baschis di Gipuzkoa, Biskaia e Araba. Dut câs, tra i canâi dal grup, che a varessin di partî tal zîr di un an, si ‘nt previôt ancje un pal bacin Oarso – Bidasoa. Cheste television locâl in lenghe basche, duncje, no si fermarà sul confin di stât che al taie in doi il Paîs Basc, ma e rivarà ancje in trê comuns di Iparralde, ven a dî Hendaye, Biriatu e Behobie.
Galizie: “Nós”, nazionalisim e gastronomie intune
Tantis voltis il nazionalisim al ven associât a argoments une vore pençs, ma in realtât in diviersis comunitâts a son tancj i grups di militants o simpatizants nazionaliscj che si dan dongje par ocupâsi di ativitâts culturâls, sportivis o ancje ludichis. Un esempli interessant, di chest pont di viste, al rive de Galizie, là che e je nassude la Societât Gastronomiche nazionaliste “Nós”. Par podê jentrâ te gnove associazion si domandin dome dôs carateristichis, ven a dî jessi nazionalist e gjoldi intal mangjâ. La assemblee di fondazion dal grup si è davuelte, come che al jere facil di pensâ, ator di une taule plene di specialitâts gastronomichis galizianis.
Romanie: i ongjarês a cirin la unitât eletorâl
Tai agns daspò de colade dal regjim ditatoriâl di Ceausescu, i ongjarês de Romanie si vevin organizâts ator da Union Democratiche dai Ongjarês in Romanie, une sorte di cartel politic e organizatîf che al meteve adun lis diviersis animis de comunitât magjare che e vîf in Transilvanie. Tai ultins agns, dut câs, la Union, cundut che e reste il moviment di riferiment pai ongjarês de Romanie, e à pierdût diviers tocs. Il câs plui grues al è stât chel rapresentât dal Consei Nazionâl dai Ongjarês in Transilvanie, vuidât di Laszlo Tokes. Marko Bela, che al è ae vuide de Union, al cîr di tornâ a tirâ dongje chest moviment e chês altris realtâts che a son ladis par cont lôr. L’obietîf, di fat, al è chel di presentâsi aes elezions europeanis cuntun moviment unitari. Si calcole che i ongjarês che a vivin in Romanie a sedin un milion e mieç, ven a dî il 6,5% de popolazion rumene. Dome se si sta ducj adun – al dîs Bela – si pues sperâ di passâ il soiâr eletorâl.


c: text/html

text:
Adolf Hitler
Adolf Hitler (Braunau am Inn, Austrie, 20 Avrîl 1889 – Berlin, Gjermanie, 30 Avrîl 1945), dispès clamât Führer (todesc, Duce) al fo un politic e ditatôr austriac, daspò todesc.
Tabele dai contignûts
Biografie[cambie | modifiche il codiç]
La zoventût e la Prime vuere mondiâl[cambie | modifiche il codiç]
Nassût a Braunau am Inn, in Austrie, al cunfin cu la Gjermanie, al studià a Linz sintremai la muart de sô mari (il pari, un Bavarês che al lavorave pe dogane, al jere za muart tal 1903), tal 1907, al si trasferì a Viene, dulà che al fo pitôr e decoradôr. Chi al apreçà particolarmentri la musiche, soredut chê di Ricart Wagner, e lis ideis di cualchi pensadôr dal timp: antisemitisim, nazionalisim, razisim (al crodeve la raze ariane chê perfete) e pangjermanisim; al dispreseave sedi i borghês sedi i socialiscj internazionaliscj. A Munic dal 1912, al fo operari. Scomençade la Prime vuere mondiâl, al si rolà come volontari pai Todescs, ricevint la crôs di fier di seconde classe e chê di prime (cheste parcè che al brincà sedis soldâts francês di bessôl, secont chel che al contà figurant di dâ ordins a altris Todescs che a no jerin)[1]; al fo ferît intune gjambe e al ve un berdei cui volis, par vie dai gas doprâts dai Anglês. Dopo la batude de Gjermanie, al crodè che la reson e fos il tradiment intestin, volût dai marxiscj e dai judeus.
La ativitât politiche sin ae vitorie[cambie | modifiche il codiç]
Inviât dal esercit a controlâlu, tal 1919 al si ameldà tal piçul Deutsche Arbeiterpartei (Partît Todesc dai Lavoradôrs, D.A.P.), dal an seguitîf National-sozialistische deutsche Arbeiterpartei (Partît NazionalSocialist Todesc dai Lavoradôrs, N.S.D.A.P., cognossût ancje come Partît nazist), preseantlu, creant un fuart rapuart cul so membri Dietrì Eckart e vignint il so cjâf tal 1921. Tal 1923 al metè su un riviel, il Putsch di Munic o de birarie, ma, vint falît, al fo impresonât; intant che al jere in preson, al scrivè il Mein Kampf (La mê bataie), sclarint ben la sô vision dal mont e lis sôs ideis e progjets pe Gjermanie: par metili in vore, molât tal 1924 par une amnistie, ricostituît il partît, al creà lis sezions paramilitârs, S.A. e S.S.; i vôts a incresserin un grum cualchi an plui tart, ancje pe sô oratorie e pal discontent nassût pe crisi economiche dal 1929, gravissime in Gjermanie: tal 1928 a jerin il 2,6%, tal 1930 il 18,3%, tal 1932, in trê momencj diferencj, il 30,1%, il 36, 8% e il 33,1%. Tal 1933 il president Pauli von Hindenburg al nomenà Hitler cancelîr.
La ditature[cambie | modifiche il codiç]
Tal istès an, il 1933, il Reichstag, il parlament todesc, al brusà: Hitler, incolpâts i comuniscj, al rivà a sbandî il Kommunistische Partei Deutschlands (Partît comunist di Gjermanie), a arestâ i sos dirigjencj e a mandâ fûr leçs cuintri i dirits politics e civîi[2][3]. Daspò a forin gnovis elezions: intune situazion di intimidazion e terôr, Hitler al vincè. Za tal 1933 al metè su une ditature: al fo esautorât il parlament, al nassè un tribunâl politic speciâl, al fo creât il cjamp di concentrament di Dachau pai opositôrs, a i forin dâts podês assoluts, e fo fondade la Gestapo, la polizie segrete, a forin brusâts i libris scrits dai judeus e dai opositôrs te universitât di Berlin e a forin vietâts ducj i partîts fûr che chel nazionalsocialist. Intratant a jerin mandadis fûr leçs cuintri i judeos, che, par esempli, no podevin plui lavorâ pal stât. Tai agns seguitîfs, deventât ancje president dopo la muart di von Hindenburg, a continuarin lis leçs razistis, autoritariis e antisemitis, oltri cuintri chei che a jerin crodûts danôs per societât, ae ricercje de purece de raze ariane.
A forin disterminâts dai nazionalsocialiscj milions di oms, come judeos, opositôrs e zingars, organizant ancje cjamps di stermini.
Pe politiche di Hitler, lis relazions cui stâts ocidentâi a forin imbroiôs: tal 1936 i soldâts todscs a ocuparin la Renanie, cuintri il tratât di Versailles, che al veve decretât la sô smilitarizazion, tal 1938 al anetè l'Austrie e i Sudets. Al veve sigurât ae France e al Ream Unît te conference di Munic che cheste al sarès stade la ultime rivendicazion, ma daspò al cjapà il rest de Cecoslovachie.
La Seconde vuere mondiâl[cambie | modifiche il codiç]
Tal 1939, aleât al Gjapon e ae Italie, rezude de ditature fassiste di Benedet Mussolini, e otignude la neutralitât de U.R.S.S., al invadè la Polonie, aleade dal Ream Unît: al scomençà cussì la Seconde vuere mondiâl, che al cjapà dentri un grum di stâts di dut il mont. In tai diviers momencj de vuere i principâi aleâts de Gjermanie a jerin l'Italie e il Gjapon, i principâi nemìs il Ream Unît, l'U.R.S.S. e i Stâts Unîts di Americhe. Tai prins agns de vuere la Gjermanie e otignì un grum di sucès, come l'ocupazion di cetancj stâts (France, Belgjiche, Danimarcje etc.), ma daspò a forin acjadimencj contrariis: a entrarin te vuere l'U.R.S.S. e i Stâts Unîts di Americhe, prime neutrâi e al colà jû il guvier di Mussolini. Tal 1945, cuant che al si bataiave a Berlin za da cuindis dìs cuintri i Sovietics, aromai pierdude la vuere al si suicidà cun Eve Braun, che al veve just maridât, tal bunker dulà che al viveve. Il cadavar al fo brusât[4]
Cualchi sô idee[cambie | modifiche il codiç]
Lis ideis di Hitler a son descrits tal so libri Mein Kampf (La mê bataie), scrit cuant che al jere in preson pal Putsch di Munic. Al identificave il concet di nazion cun chel di raze, crodint che il popul todesc, chel plui pûr e perfet, al ves di travuardâ la purece de raze, ancje cul eugenetisim e vitant la gjermanizazion di altris populis, parcè che chescj, ancje se a imparin i ûs e la lenghe todescs, no a podaressin stramudâ i gjens di mût che no a saressin vers Todescs e, unintisi cun lôr, a intorgularessin il lor sanc. Al crodeve che i judeus a volessin controlâ il mont cui comuniscj (tal Mein Kampf al clame Carli Marx l'ebreu Marx) e che a fossin di distirpâ.
Al crodeve che il mont al fos un continuât scuintri di concezions dal mont (par esempli chê nazionalsocialiste e chê catoliche).
Arbul gjenealogjic[cambie | modifiche il codiç]
Notis[cambie | modifiche il codiç]
- ↑ Luciano Garibaldi, Simonetta Garibaldi, Adolf Hitler. Il tempo della svastica, White Star, 2014
- ↑ Reichstag, Dizionario di Storia, treccani.it
- ↑ Berlino, il rogo del Reichstag, raistoria.rai.it
- ↑ La battaglia di Berlino e la morte di Hitler, raistoria.rai.it
Bibliografie[cambie | modifiche il codiç]
- Luciano Garibaldi, Simonetta Garibaldi, Adolf Hitler. Il tempo della svastica, White Star, 2014
- Adolf Hitler, La mia battaglia, Bompiani, 1939
Leams esternis[cambie | modifiche il codiç]
- Hitler, Adolf, treccani.it

robotstxt: allowed

filter: keep


text:
Il guvier
dal Montenegro jessût des elezions dal Otubar dal 2012 al è daûr a
clopâ par vie che diviers dai partîts plui piçui che a poin
l’esecutîf a menacin di gjavâsi fûr de coalizion di guvier. Lis
elezions a jerin stadis vinçudis de Coalizion par un Montenegro
European formade dal Partît Democratic dai Socialiscj, dal Partît
Democratic Sociâl e dal Partît Liberâl, ma par guviernâ e veve
bisugne ancje de poie di altris fuarcis politichis, pe plui part
espression des minorancis nazionâls dal paîs balcanic. Ae coalizion
di guvier al partecipave ancje il moviment Gnûf Podê Democratic –
Forca che al rapresente une part dal eletorât albanês. Chest partît
al à menaçât di gjavâsi fûr par vie che l’esecutîf nol è
daûr a rispietâ i impegns che si veve cjapât pal rispiet dai
dirits des minorancis nazionâls che a vivin in Montenegro.
Font:
Balkan Insight, 07/05/13


text:
Dal 2000 la Svezie e ricognòs in maniere uficiâl lis lenghis minoritariis che si fevelin sul so teritori, ven a dî finlandês, meänkieli (la varietât finlandese fevelade te valade de Torne), sami, romanès e yiddish. Dut câs la situazion di chestis lenghis e reste inmò dificile e, duncje, il guvier svedês al à decidût di presentâ une gnove leç su lis minorancis nazionâls e su lis lôr lenghis. Un dai obietîfs al è chel di garantî ai finlandês e ai sami la pussibilitât di doprâ la lôr lenghe no dome a nivel locâl, ma ancje cui principâi organisims statâi. Par dongje, cul 2010, si previôt di incressi i fonts pes comunitâts minorizadis cu la zonte di 70 milions di coronis (sù par jù 6,8 milions di euros).
Font: Eurolang, 05/02/09


text:
domenica 31 luglio 2016
La Lune parsore Sclaunic
2 commenti:
Al vignarès di pensâ: se la Lune de tô biele poesie e je la stesse che jo o viôt dal di sot, tal emisferi sud. Cence pôre di falâ o disarès di si, za che la mê Lune e à i stes compuartaments de tô.RispondiEliminaRisposte
no pensavi che al passàs inmò cualchidun a lei chest blog. Graciis Galliano e pensi propite che si, la Lune, almancul jê, e je compagne dapardut, e forsit o varessin une vore di imparà, jessint che sin ducj compagns cuant che la cjalìn... Mandi!Elimina


text:
Paîs Basc: proibide la consultazion domandade dal guvier de CAB
Il Tribunâl Costituzionâl spagnûl al à proibît la consultazion popolâr che il guvier de Comunitât Autonome Basche al voleve davuelzi ai 25 di Otubar di chest an par domandâ ai citadins se a jerin dacuardi che i partîts bascs a tachassin un procès di negoziazion par rivâ a di un acuardi sul esercizi dal dirit di decidi dal popul basc, e cu la fin des azions armadis di ETA. Daûr di cheste decision a saressin massime dôs resons, che a son stadis rindudis publichis ai 11 di Setembar. La prime si riferìs ai contignûts de consultazion: cun di fat, pal orghin judiziari plui alt dal stât spagnûl, nol esist un sogjet clamât “popul basc” titolâr di un dirit di decidi in stât di jessi esercitât. Un dirit di cheste fate, al dîs il TC, al volarès dî vê une sovranitât plene che, invezit, daûr de Costituzion i spiete dome al popul spagnûl. Daûr de sentence, il popul basc nol à dirit di tratâ i siei rapuarts istituzionâi cul stât spagnûl suntun plan di avualiance cul stes stât. Denant di chest resonament, duncje, la consultazion, volude massime dal president dal guvier de CAB Juan José Ibarretxe, e ven judicade anticostituzionâl. Dut câs, di là dai contignûts des domandis che si voleve proponi ai citadins, pal TC spagnûl il probleme al è bielzà tal mani, ven a dî te consultazion stesse. Cun di fat, si dîs te sentence, la pussibilitât di davuelzi dai referendums i spiete dome che al stât spagnûl. La CAB, duncje, no varès nissun dirit di imbastî un referendum, ancje se lu presente cul non di consultazion popolâr.
A front di cheste sentence, il guvier de CAB, come che al veve za anticipât cuant che si veve capît cuale che e sarès stade la decision dal tribunâl, al à invidât i citadins e i sogjets politics e associatîfs bascs a denunciâ la sentence denant dal Tribunâl european dai dirits umans. I partîts spagnoliscj – o sei socialiscj (PSOE / PSE) e popolârs (PP) – a àn, invezit, invidât Ibarretxe e i partîts che lu poin a lassâ pierdi e a no straçâ altri timp suntune cuestion che par lôr e jere za finide inmò prime di partî. Il progjet de consultazion popolâr proponude di Ibarretxe al jere stât criticât ancje de çampe indipendentiste basche che e va dilunc a bati sul fat che nol è pussibil inviâ nissun procès di autodeterminazion nazionâl dentri de suaze costituzionâl spagnole.
Font: Gara, 02 e 12/09/08


text:
La incressite de autostime intun popul minorizât e je fate, a voltis, ancje di piçulis robis. Daûr di cheste logjiche cumò al è stât metût a disposizion dai utents galizians che a doprin un ordenadôr Mac un program che al modifiche l’implant grafic de striche adalt là che il model spagnûl de tastiere al vignive rapresentât cu la bandiere di chel stât. Il program, che si pues discjariâ de rêt a gratis, al permet di meti une bandiere galiziane al puest di chê spagnole. Un tant si podeve za fâlu ancje cu la bandiere catalane.
Font: Galiza Hoxe, 29/12/08


text:
Un gnûf
servizi digjitâl in lenghe galese, PoblCaerdydd, al è stât lançât
ai 15 di Jugn cun chê di vignî incuintri aes dibisugnis di chê
part de comunitât di Caerdydd / Cardiff che e dopre come prime
lenghe il galês (almancul 36 mil personis). Si trate di un portâl
svilupât cu la scuele di gjornalisim de universitât citadine che al
permet a ducj chei che a vuelin di condividi gnovis o imagjins e di
fâ sù un imprest informatîf plui adat aes dibisugnis di vuê. Cun
di fat il sfuei par galês de citât, Y Dinesydd, al zire simpri di
mancul e al à letôrs simpri plui insù cui agns.
Font:
The Guardian, 15/06/13


text:
E va dilunc
a calâ la comunitât sami che e vîf inte Federazion Russe. Daûr
dai dâts dal censiment dal 2010, che però a son stâts comunicâts
dome cumò, al ven fûr che inte
penisule di Kola, regjon
che e fâs part des tieris storichis dai sami, i citadins che a
declarin di partignî a cheste comunitât a son a pene 1.599, o sei
170 in mancul di chei che si veve intal censiment dal 2002. Ancjemò
plui dramatiche la situazion sul plan linguistic dal moment che dome
il 17% dai membris di cheste comunitât al declare di vê tant che
prime lenghe il sami.
Font:
Finugor, 14/02/13


text:
Il
guvier de Navare al à tacât a lavorâ suntune norme su la
certificazion linguistiche dal euskara che e permeti di svilupâ dai
certificâts di cognossince de lenghe basche dai nivei plui bas (A1 e
A2) a chei medis alts (B1 e B2) in linie cui criteris fissâts dal
cuadri comun european di riferiment pes lenghis e che a valin par
dute la comunitât autonome. L’intindiment al è chel di vê
standards compagns in câs di concors publics, dal moment che in dì
di vuê no ducj i ents publics de Navare a doprin i stes criteris.
Font:
El Diario,
24/02/15


text:
Bataie di Cjaurêt
La bataie di Cjaurêt e fo une bataie combatude dal 24 di Otubar al 9 di Novembar dal 1917 vie pe prime vuere mondiâl dal esercit talian cuintri i austri-ongjaresis e i todescs, cognossudis ancje come Imperis centrâi.
Tabele dai contignûts
Storie[cambie | modifiche il codiç]
Situazion prime de bataie[cambie | modifiche il codiç]
Daspò des undis bataiis dal Lusinç, sucedudis tal arc di doi agns, dal 1915 al 1917, l'esercit talian al veve strenzût intune smuarse i bataions austriacs: no si tratave di vitoriis decisivis, ma la armade imperiâl e jere une vore sflanchinade.
I austriacs, comandâts dal gjenerâl Otto von Below, a organizarin une cuintri-ofensive che e sarès scugnude partî il 22 di Otubar.
Dal cjant lôr, i gjenerâi talians Luigi Cadorna e Luigi Capello a vevin dôs strategjiis difensivis diviersis, e al moment dal lôr incuintri, sot dal atac, ogni cambiament di idee al si dimostrà impussibil.
La bataie[cambie | modifiche il codiç]
La gnot jenfri il 23 e il 24 di Otubar, aes 2.00, l'esercit di von Below al scomençà cui prins tîrs di artilierie. La ofensive e continuà fin ae buinore, cence però une buine difese de bande taliane. La sere dal stes dì la prime e la seconde linie difensive talianis a jerin ladis in fas, e la bataie si podeve considerâ za pierdude.
Il 25 di Otubar al viodè la concuiste da lis monts plui strategjicamentri impuartantis par il control de zone de bataie e, soredut, de planure furlane. Lis trupis austri-ongjaresis a ocuparin la Stol, la Sant Martin e la Mataiûr.
Lis zornadis seguintis l'esercit al scomençà la so avanzade te planure furlane, cirint - tal timp istès - di rompi lis liniis te Cjargne par rivâ a superâ lis trupis talianis prime che superassin il Tiliment; in realtât, a cause de resistence taliane, il tramai mortâl nol scrocà.
La linie difensive taliane, in chest mût, e zirucà fin daûr de Plâf. I austriacs no rivarin mai a passâ ancje chest flum par vie dal intervent des trupis aleadis (francesis, inglesis e americanis) in jutori dai talians, e pe scjarsetât di munizions e di supuart marziâl a cause de distance de linie di confin.
La rote di Cjaurêt e costà ai talians 11.000 muarts, 19.000 ferîts, 300.000 presonîrs, 400.000 disertôrs e sbandâts, oltri che a miârs di munizions e di tocs di artilierie.


text:
Chei de mê etât, a san ce che o dîs, ancje lôr lu àn gjoldût come me…
miércoles, 2 de junio de 2010
"Il Cjanton di Anute", Il grim
Cui no si ricuardial dal grim de none ?
Chei de mê etât, a san ce che o dîs, ancje lôr lu àn gjoldût come me…
Chei de mê etât, a san ce che o dîs, ancje lôr lu àn gjoldût come me…
Jo o vignivi fûr di scuele tai dopomisdì di invier, un frêt di murì, la none e jere te stale a scjaldâsi cul flât des vacjis, sentade sore une bale di stranc, gugjant maiis e cjalcis par dute la famee.
Cualchi volte e filave cul fûs, fasint vignî chê glagn di lane cussì fine che someave comprade, cun chês manutis secjis e strussiadis a fuarce di lâ a fâ lens e baraçs tal bosc.
Alore po, apene che o tornavi di scuele, o corevi drete te stale, là che la none mi spietave cul so grim cjaldut come une stue, jo o jeri simpri ingrisignide se ben che o vevi la maie e cjalcis di lane e i çupiei di len che ju faseve il “pai”, però la none cu lis sôs cotulonis penzis e grandis mi faseve une cove tal so grim, e jo o saltavi dentri, mi pareve di sei un poleçut sot de clocje.
Vêso capide la storie dal grim ?
Cumò lis nonis a usin bregons, i frutins si scjaldin cu la stue, e jo che îr sere o soi insumiade cu la none, o ai sintût i piis in bore come che o fos tal so grim.
Us salude. Anute Leonarduzzi
---
Suscribirse a: Entradas (Atom)


text:
Cun Debora Serracchiani, il grup S&D, i retôrs des Universitâts di Udin e Triest, e Boris Pahor par un confront sui valôrs europeans, la culture e la politiche.
Program:
Intervent di salût di bande di Debora Serracchiani, eurodeputade, grup S&D
Introduzion di bande di Hannes Swoboda, president dal grup S&D
Workshop I – 19.30/20.30
Valôrs europeans: il pont di viste de culture
Giorgio Pressburger, scritôr e regjist di cine e teatri
Relatôrs: Boris Pahor, scritôr – Cristiana Compagno, retore de Universitât di Udin – Francesco Peroni, retôr de Universitât di Triest
Dibatit cul public
Workshop II– 20.30/21.30
Valôrs europeans: il pont di viste de politiche
Igor Lukšić, president dal partît socialdemocratic sloven
Relatôrs: Hannes Swoboda, president dal grup S&D – Eliza Politi, (tbc) componente dal Bureau ECOSY – Hadleigh Roberts, zovins laburiscj, UK
Dibatit cul public
Conclusions, buffet e musiche dal vîf


text:
Les vôs dai Furlans sparniçâts ator pal mont
Monday, April 28, 2008
Wednesday, April 16, 2008
Curiositâts fiscâl
O ves di capi' che i Inuit che vivin in cheste isule e son i unics in tai Stas Unîs che puedin paiâ le lôr tassis cui prodots dal lôr lavôr in pocis peraulis invezit che dolars e pain in avorio, par vie de cjace di sussistence presint su le isulis e des tradizions locâl.
Al sarês propite interessant savè cemût che al guviêr al calcole le "penalitâts e multis " in cas di evasions fiscâl.....
Thursday, April 3, 2008
Buine Fieste !
O segnali al post a rivuart cal a scrit Kevin vuê' in onôr de fieste pe nestre patrie.


text:
15 nov 2009
(S)comunicazion? / (S)comunicazione ?
4 commenti:
-
-
a mancje l'ipotesi ca voledin comissionâti une opare.
Mandi
DoneBete
- 16 novembre 2009 08:44
- Jaio Furlanâr ha detto...
-
S'al fos stât cussí, o iu ai fats scjapâ:-)
- 16 novembre 2009 13:05
- Jaio Furlanâr ha detto...
-
Done Bete o soi stât da te miez'ore par cirî di mandâ un coment ma nuie da fâ: A nol ûl passâ. A mi si rispuint simpri che il codic ch'o fâs a nol é just!
Senó le storiute di Bufalo Bill a mi é plasude. Soredut ch'a tu paris drenti la mê eroine: Tine M.
A tu varès di scrivi le sô storie a partî di cê ch'a tu sâs dal libri de De Antoni e po, o cj'al consêi un grum, chel di Margaret Hooks (fin cumó dome in inglês). O soi sigûr ch'al interessarès un grum di furlans e al podarès siervî ancje par dâ un esempli di cê ch'a si puès fâ e deventâ a partî di nuie. Ce ditu?
- 16 novembre 2009 18:34
-
-
Splinder, dopo ca lu an "miorât", al è deventât un torment ancje a scrivi i post.
Sâstu, Jaio, o vevi simpri l'idee di scrivi la storiute di me none e dal Circ di Buffalo Bill ma o vevi masse pôc di ce contà. Cualchi sere indaûr tal quiz il Milionario e an juste domandât ce ca è "fairy floss" e dopo an dit, apont, che a jere rivade a Udin mediant il Circ. Cussì o ai cirût chest indizi e sôl ta un secont moment a mi è saltât fûr un articul su Repubblica dal 7 di Avrîl 2009 di Gloria De Antoni, e da chest o ai tirât fûr il tocut co ai ripuartât tal post. In veretât no savarès se la De Antoni e à scrit ancje un libri. Jaio, jo no soi une buine tradutore, lu sai parcè al je cui ca mi lu à dit. Soi buine sôl a meti adun cualchi storiute pal blog.
Mandi
DoneBete
- 17 novembre 2009 09:25


text:
Cossovo: proclamade la indipendence
Contrari di tantis gnovis che si riferissin a nazionalitâts minorizadis europeanis, chê de proclamazion unilaterâl de indipendence dal Cossovo e cjate une vore di spazi su buine part dai mieçs di comunicazion. La decision e je stade cjapade intant de riunion straordenarie dal Parlament di Pristina che si è tignude domenie ai 17 di Fevrâr. La plui part dai stâts membris de Union Europeane e à decidût di cjapâ at de decision cossovare, come che a àn fat ancje i Stâts Unîts che za di timp si vevin declarâts a pro de indipendence dal Cossovo de Serbie. Il guvier serp, invezit, al calcole di ilegâl la decision cjapade a Pristina. Stesse posizion e rive ancje de Federazion Russe, che e à domandât ae ONU di declarâ nule la proclamazion. Tra i stâts che a àn dite di jessi cuintri de indipendence a son ancje la Spagne e la Grecie. Al reste cumò di viodi cualis che a podaran jessi dutis lis consecuencis de decision dal Parlament cossovâr. Une prime problematiche e je chê des minorancis che a vivin ta chê regjon balcaniche, a tacâ di chê serbe che e rapresente ancjemò sù par jù il 7-8% de popolazion, cundut che tancj di lôr a fossin za scjampâts intant dai bombardaments de Nato dal 1999 o par vie dai atentâts e dai atacs de vuerilie cossovare. Une part dai serps che a son restâts, massime te zone di Mitrovica, e ponte suntune separazion dal Cossovo par tornâ a dâsi dongje cu la Serbie, ma par tancj di lôr cheste soluzion e je impussibile di rivâi. Cundut des sigurazions rivadis des autoritâts cossovaris che i dirits des minorancis a saran rispietâts, plui di cualchidun tra i serps, ma ancje tra i rom, al pense di bandonâ il paîs. Di là de situazion interne, il câs dal Cossovo al rapresente un precedent no di pôc pe Europe e dal Paîs Basc ae Cecenie plui di cualchidun si domande parcè che ce che al vâl pai cossovârs nol pues valê ancje par chei altris popui tibiâts dal continent. E subite daspò de proclamazion de indipendence ancje lis regjons de Abkhazie e de Ossezie a àn domandât di jessi ricognossûts indipendents de Gjeorgje.
Font: plusôr agjenziis di stampe, 16-17-18/02/08


text:
Inte
suaze des audizions inte comission istituzionâl dal Parlament de
Comunitât Autonome Basche sul progjet di leç di riforme des
aministrazions comunâls, il delegât pal euskara de provincie de
Gipuzkoa al à proponût che la gnove leç e garantissi la competence
linguistiche di ducj i elets cul previodi che par candidâsi si vedi
di vê une cognossince suficiente de lenghe basche. Il rapresentant
de Gipuzkoa al à ancje domandât des mendis al test par che si dedi
prioritât al euskara intal paisaç linguistic e inte comunicazion
istituzionâl dal moment che par rivâ a di une bilinguisim vêr si à
di dâi plui fuarce ae lenghe che cumò e je plui pidimentade intal
so ûs sociâl.
Font:
Diario
Vasco,
26/01/15


text:
Il Centri european pai dirits dai rom
(ERRC) al à pandût la sô preocupazion pai gnûfs indreçaments che il guvier ongjarês
al à dât aes fuarcis di polizie. Lis gnovis liniis di azion a son stadis dadis
fûr par judâ la polizie a lavorâ miôr intune suaze multiculturâl, ma diviers
passaçs dal document a puedin jessi interpretâts in plui di une maniere. Par
esempli, l’invît a “tignî di voli” lis comunitâts che a àn une culture divierse
di chê maioritarie al podarès jessi doprât par justificâ azions di control che
a van plui innà dal normâl e puartâ a trataments diferents di chei doprâts pal
rest de popolazion. Par chest il Centri european pai dirits dai rom al domande
al guvier ongjarês di sclarî miôr i siei indreçaments pe polizie par evitâ
discriminazions cuintri des comunitâts di minorance e massime cuintri dai rom
che a son dispès za vitimis di cetancj prejudizis.
Font: ERRC, 31/01/12


text:
Diluvi universâl
Il diluvi universâl, o semplicementri diluvi al è un event cul cuâl une divinitât e provocà un grant montafin su dute la superficie dal planete, come punizion divine.
Il diluvi secont la Biblie[cambie | modifiche il codiç]
Secont la Biblie al fo mandât dal Idiu parcè che la tiere e jere deventade plene di violence par vie di oms necuitôs.
Il tiermin grêc doprât par indicâ il diluvi al è "kataklysmòs" che al significhe propit montafin.
Partant nol jere un sempliç slavaç locâl, ma un vêr e propri diluvi universâl, dulà che lis aghis a montarin su parsore di ducj i monts che si cjatavin su la tiere.
Il diluvi al puartà tancj cambiaments, si pense che, al vedi parfin influît su le durade de vite dal om che a si è ridusude drastichementri.
Il diluvi tes altris culturis[cambie | modifiche il codiç]
A 'ndi è intes usancis di diviers pais dal mont, tantis liendis popolârs sul diluvi.
Fat interessant al è che chestis contis a àn cetancj particolârs in comun, come:
- dutis e cjacarin di un lûc di ricès par pôcs restâts
- a segnin une distruzion universâl de vite par mieç de aghe
- a sostegni le preservazion di une semence dal gjenar uman
Chescj a son elements che a vegni cjapâts di cualchidun come prove che il diluvi al è verementri stât.


text:
Omp
L'om, tal sens di specie umane, al è un mamifar bipet. Il non sientific dal om al è Homo sapiens sapiens. E je une specie che e vîf in ducj i continents dal planet Tiere, e - par periodis curts di timp - ancje tal spazi, tes cussì clamadis stazions spaziâls. La popolazion totâl e je di passe 6,5 miliarts di individuis.
L'om al à un cerviel ben disvilupât, bon di produsi resonaments e di comunicâ cui altris individuis graciis al lengaç. Al è ancje un animâl sociâl, che al si da dongje in grups par cooperâ e par competi.
I oms a manifestin il desideri di capî e influençâ il mont difûr, cirint di comprendi, spiegâ e manipolâ i fenomens naturâi midiant de sience, filosofie, mitologje e religjon. Cheste curiositât naturâl e à puartât al disvilup di instruments e abilitâts avanzadis; i oms a son la uniche specie ancjemò vivente che e dopre il fûc, e cusine il mangjâ, e met sù vistîts, e e dopre plusoris altris tecnologjis.


text:
Pierçolâr
- Non furlan:Pierçolâr
- Non sientific:Prunus persica
Al stât salvadi, chest arbul de famee des Rosacee, al è alt ancje vot nûf metris. Il discors al gambie pai pierçolârs coltivâts, che a son mantignûts plui bas (trê cinc metris) mediant çurpiduris frecuentis.
Des fueis si pues dî che a son di forme slungjade, e che a àn i ôrs seghetâts. I flôrs, di un vivarôs colôr rose, a son implantâts suntun piçul mani e a vegnin daûr des fueis.
La pome si clame pierçul e à dentri vie une sengule e gruesse sepe, la scusse viludade, par solit di colôr vert clâr, o ben zâl cun maglis rossis; la polpe e je zale e cetant dolce. La varietât di Pierçolâr clamade Nectarina e à la scusse slisse lustre e la polpe che e buris fûr un bon nulôr.
Forsit di divignince da l'Asie, il Prunus persica vuê al cres in dutis lis zonis cun clime temperât, ma massimementri te regjon dal Mediterani, tes zonis dai Stâts Unîts, in Cine e in Gjapon. In Friûl il pierçolâr al ven su ben tal plan, sui cuei e tai fonts vâl de mont mezane e basse.


text:
Pe
cuarte volte in cuatri agns, ai 11 di Setembar, i catalans a àn
manifestât la lôr adesion al progjet indipendentist e a àn jemplât
lis stradis di Barcelone in ocasion de Diada,
la fieste nazionâl de Catalogne. Cun di fat, centenârs di miârs di
personis – un milion e 400 mil pe polizie locâl, doi milions daûr
di altris fonts – a àn partecipât ae Via
Lliure a la República Catalana, la
manifestazion inmaneade de Assemblea
Nacional Catalana e dal Òmnium
Cultural. Chest an la iniziative e à
jemplât la Meridiana di Barcelone e lis stradis laterâls par passe
cinc chilometris, ven a dî di Sant Andreu al Parc de la Ciutadella.
Intun at che al voleve rapresentâ la vie democratiche pe
indipendence, di concuistâ cul vôt, une grande frece e à scjavaçât
dut il percors in direzion dal Parlament catalan par incjastrâsi
intune grande urne dopo vê passât pes dîs tratis che a
rapresentavin cun colôrs diviers i ponts di fonde de Republiche
catalane che si vûl edificâ, o sei: ecuilibri teritoriâl,
diversitât, solidarietât, vierzidure al mont, sostenibilitât,
avualiance, inovazion, rinovament democratic, educazion e culture,
benstâ e justizie sociâl. La manifestazion e je colade te zornade
di vierzidure de campagne eletorâl pes elezions catalanis dai 27 di
Setembar che a son aromai consideradis di ducj un vêr referendum su
la indipendence.
Font:
VilaWeb,
11-12/09/15; La Vanguardia,
11-12/09/15; El Punt Avui,
11-12/09/15; Naiz:, 11-12/09/15


text:
Nivel dal mâr
Il nivel dal mâr e je la altitudin di un pont rispiet a la superficie dal mâr, cence contâ lis variazions causadis da lis mareis.
Cheste misure no je facile, parcè che il mâr al cambie simpri par efiet da lis corints, da lis mareis, dal timp atmosferic, de pression e v.i. Par chest spes si fevele pluitost di nivel median dal mâr, calcolât daspò di misuris che durin diviers agns e che eliminin lis variazions casuâls de altece; chest valôr al è doprât intes cjartis gjeografichis come "zero altimetric"; par esempli, par misurâ la altece di un comun, si cjape chê dal municipi e la si confronte cul zero altimetric.
Variazions[cambie | modifiche il codiç]
Come si às za dit, il nivel al pues variâ, par esempli ancje in mârs diviers: il nivel dal mâr Mediterani al è plui bas di chel dal Ocean Atlantic, il mâr Adriatic al è plui alt in medie dal mâr Tiren, e plui alt inte part setentrionâl rispiet a chê meridionâl. In timps luncs, variazions a son ancje dovudis a la temperadure tal mont: par dî, dilunc lis etis glaciâls, il nivel dal mâr al jere un grum plui bas rispiet a chel di vuê.


text:
In Estonie, Letonie e Lituanie la comunitât di minorance plui gruesse e je dal sigûr chê russe ancje se, in diviers câs, i citadins che a partegnin a cheste nazionalitât si ricjatin a patî limitazions dai dirits civîi che a rimontin ancjemò al procès di indipendence dai trê stâts baltics. Cheste situazion e à i siei riflès ancje sul plan eletorâl.
In Estonie la formazion politiche che e ponte a rapresentâ la comunitât russe, o sei il Partît de Çampe Unide Estone (EUVP: Eestimaa Ühendatud Vasakpartei), al à cjapât a pene il 0,83%, ancje par vie che la plui part dai vôts e je stade dividude tra i cuatri partîts principâi dal paîs.
In Letonie la aleance Centri Armonie (SC: Saskaņas Centrs), che e mostre une cierte atenzion pe comunitât russe dal paîs, e je stade la seconde formazion politiche plui votade cul 19,57% des preferencis e doi elets. Dut câs il partît di riferiment pe comunitât russe e par chês altris minorancis dal paîs al è chel pai Dirits Umans intune Letonie Unide (PCTVL: Par cilvēka tiesībām vienotā Latvijā) che al à cjapât il 9,66% dai vôts e al à rivât a confermâ a Strasburc la ativiste Tatyana Zdanoka, za elete tal 2004.
In Lituanie i partîts plui votâts a son stâts chel cristian democratic (26,80% dai vôts e 4 elets) e chel socialdemocratic (18,62% dai vôts e 3 elets). Ta chest câs, la comunitât di minorance plui ative sul front politic e je stade chê polache. Cun di fat, il moviment Azion Eletorâl dai Polacs in Lituanie (LLRA / AWPL: Lietuvos lenkų rinkimų akcija / Akcja Wyborcza Polaków na Litwie) al à cjapât il 8,46% des preferencis e al à ancje rivât a otignî un europarlamentâr.
Font: elections2009-results.eu, 07-08/06/09


text:
Il ministri dal interni spagnûl, Alfredo Pérez Rubalcaba, al à presentât lis liniis di fonde de propueste di riforme de leç eletorâl che e varès di rivâ al esam dal Parlament in Mai. Il progjet di riforme al à l’obietîf declarât di strenzi inmò di plui i spazis di partecipazion eletorâl de çampe indipendentiste basche, che intai ultins agns e à viodût dutis lis sôs espressions politichis metudis fûr leç. Cun di fat, in plui di proibî la presentazion di candidaturis che a puedin jessi in cualchi maniere leadis aes formazions politichis za fûr leç o ancje dome ae lôr ativitât politiche, si vûl slargjâ lis pussibilitâts par impugnâ lis candidaturis eletorâls e di meti fûr leç lis listis ancje intal mieç di une campagne eletorâl. Se po la ilegalizazion di une formazion politiche e ves di rivâ dopo des elezions, daûr de propueste di riforme volude dal guvier socialist spagnûl, i elets di cheste liste, se a vuelin restâ in carghe, a varan di fâ une ritratazion publiche des ideis che a àn puartât ae condane de lôr liste e condanâ in maniere esplicite ETA. La çampe indipendentiste basche che zaromai di timp e à inviât un percors pe risoluzion politiche dal conflit e pe fin di ogni forme di violence, sei de bande di ETA che dai stâts spagnûl e francês, e à presentât cheste propueste come une dimostrazion di debolece de bande dal guvier di Madrid e di pôre di confront democratic cu la stesse ezkerra abertzale. Critichis duris ae propueste presentade di Rubalcaba a son rivadis di dutis lis formazions politichis baschis, ancje chês plui moderadis: dal Partît Nazionalist Basc (PNV) si à dite che no si pues, par resons ideologjichis, impedî la esistence di un moviment politic e che e je une barbaritât juridiche dî che la çampe indipendentiste basche e je chel istès di ETA; Eusko Alkartasuna e à fevelât di une riforme che e ponte a imponi la volontât dal nazionalisim spagnûl su chê de maiorance sociâl e politiche dal popul basc; Aralar e Ezker Batua a àn dite che no si pues spietâsi nuie di bon di cheste corse tra socialiscj e popolârs spagnûi par mostrâ di jessi plui dûrs; Alternatiba e à fevelât di aberazion democratiche. Cheste gnove propueste, par altri, e va a cressi inmò plui la tension che si à svilupade intal Paîs Basc daspò de muart di un poliziot francês intant di un scuintri a fûc cun membris di ETA e de aparizion dal cuarp cence vite dal militant basc Jon Anza, là che tancj a pensin che si trati di un episodi di “vuere sporcje”.
Font: Gara, 26/03/10


text:
Cui che al fevele par gaelic si ricjate tune posizion di vantaç intal marcjât dal lavôr irlandês rispiet a cui che no lu fevele. Al è ce che al ven fûr de prime ricercje fate sul rapuart jenfri lenghe fevelade e situazion ocupazionâl in Irlande. Il studi, publicât sul ultin numar de innomenade riviste “The Economic and Social Review”, al è stât metût adun dal professôr Vani Borooah de Universitât dal Ulster cul jutori di doi ricercjadôrs de universitât di Luimneach / Limerick. La ricercje e partìs dai dâts dal censiment dal 2006 e e mostre a clâr che, si ben che il gaelic al sedi fevelât di une minorance di irlandês e che par vivi in Irlande no sedi sante scugne cognossilu, dispès cui che al fevele cheste lenghe al à un puest di vore di nivel plui alt. Cun di fat, il 42% di chei che a son bogns di fevelâ par irlandês al à un lavôr di dirigjent, di professionist o di alt profîl, cuintri dal 27% di chei che no cognossin cheste lenghe. Cun di plui, par solit, cui che al fevele par gaelic al à un nivel di studi plui alt e si mostre in stât di svilupâ “rêts sociâls” miôr di chei altris. Ce che al ven fûr de ricercje, duncje, al è che fevelâ par gaelic al da un vantaç competitîf: un vantaç che plui de cognossince de lenghe al diven dal percors fat par imparâle.
Font: Gaelport, 26/01/10


text:
O pensavi che a savessin dut di me. A àn i lôr informadôrs. Ognidun di nô al à non, cognon e une lungje rie di dâts suntune schede. Tantis schedis tun armaron platât. Pe leç, di fat, no vin fat nuie di mâl. Dut câs, aromai, ancje lis ideis a puedin deventâ un reât. Par chel o savìn che o sin ducj dai obietîfs. Che, sot vie, o sin ducj schedâts. Cuant che a àn bisugne di mostrâ trops brâfs che a son, baste che a tirin fûr un pocjis di schedis. Un pôcs di nons che a àn di finî da pît di une confession.
Ce puedial confessâ cui che nol à fat nuie? Ancje dut. Dut ce che ti disin che tu âs fat. Par cinc dîs e passe no tu esistis pal mont. Nuie avocats, nuie contats: o sês dome tu e lôr. A àn simpri la maniere juste par convinciti. Al è agnorums che a fasin pratiche. A son esperts. Professioniscj che a àn simpri clâr l’obietîf. E l’obietîf o sin nô. La nestre firme sot de confession. Par che a puedin tornâ a cjase contents; cu la cussience di vê fat ben il lôr lavôr. Par che a puedin scherçâ cui amîs tal bar, denant di une bire, paiade magari dal coleghe che i à metût plui timp par finî il so lavôr.
O pensavi che a savessin dut di me. Su la mê schede, invezit, nol jere scrit che o ai problemis a respirâ. A viodimi nol somee, ma i miei polmons a son plui debui dal normâl. Dut câs, lôr a son esperts. A san ancje trop timp che si pues tignî un cjâf dentri di une borse. Al è chel timp che al fâs la diference tra il raspâ cu la bocje la plastiche cun disperazion e il scjafoiâ. A pensavin che o cirìs di freâju. A di un come me, par solit, i covente plui timp. Par scjafoiâsi, o intint. I miei polmons, però, a son plui debui e il timp al è stât plui che avonde.
Ce puedial confessâ cui che nol à fat nuie? Nuie. No jo, almancul. No mi ‘nd àn lassât nancje il timp.
di Carli Pup
Conte n. 71


text:
venerdì 20 marzo 2015
Palmire, la poleçarie
5 coments:
-
-
Galliano, a tu mi âs fât vignî iniment Jacum dai Zeis cul so cjar tirât dal mussut vie pai marcjâts. Chests personaçs come la Poleçarie e Jacum e jerin cognossûts e innomenâts par dut il Friûl. Cumò cuant che torni in Patrie o cjati tal gno curtîl un famee di cinês, une vore simpatics e lavoradôrs, ch'a van par marcjâts a vendi viestis cun tun furgoncin ben furnît di dutis lis comoditâts. Pecjât ch'a no si fermin mai intune ostarie a bevi un cuart di neri o ben un decimin di sgnape, come Jacum e la Poleçarie. Saludimi Buenos Aires, Bepi
- 22/03/15, 12:40
- Galliano ha detto...
-
Mandi Bepi,
Si po ben dî che il Friûl al à tancj di chescj personaçs popolârs soredut cjalant indaûr tal timp. In dì di vuê a vegnin rimplaçâts cun personaçs forescj, che a van cjapant popolaritât man man che la int ju cjape in simpatie. Cui sà che cul timp ancje chescj forestîrs si fermin te ostarie de Sperance a bevi une tace di vin prin di lassâ il paîs a lis lôr spalis.
Buenos Aires, cuntune biele zornade di Autun ti salude cuntun Adios
- 22/03/15, 16:49
- Giovanni Nello Malisano ha detto...
-
Galiano, la to conte mi à fât rivivi il vecjo Friûl.Tu mi âs fat tornâ tal cjâf lis nestris feminis di une volte, che cuant che a vevin pardabon sêt no ur displaseve alçà il comedon. Saludimi ducj i Furlans che tu cognossis a Buenon Aires.
Tu sês simpri brâf e al è biel leiti
- 22/03/15, 21:38
-
-
Galliano,tal gno pais il vinars e jere simpri presint Taresie pessarie,e vignive su cul cjar tirat dal mussut di Maran a vendi masanetes e pes nono,e tornave indaur cuant che podeve fasint un grum di tapis tai santuaris graceos al glasalar.Biele la conte mi à dismot ricuarts di passe sessante agns fa. Lussian
- 23/03/15, 13:47
- Galliano ha detto...
-
.Mandi Nelo e Lussian, al è biel ancje ricuardâ a chestis feminis lavoradoris, (come dutis dal rest) che a vevin la man salde e il pols fer par lâ a fâ lis vendidoris ambulantis pai marcjâts, no vevin pôre di nuie, nancje di jentrâ tes ostariis a bagnâ il bec.
Us saludi a ducj i doi e buine Vierte.
- 23/03/15, 15:26


text:
Austrie
La Austrie e je un stât de Europe centrâl che e fâs part de Union Europeane dal 1995. La superficie de Austrie e je di cirche 83.858 km², cun 8 milions di abitants. La capitâl e je Viene. E confine a ovest cun Svuizare e Liechtenstein, a sud cun Italie e Slovenie, a est cun Ongjarie e Slovachie e par finî a nord cun Gjermanie e Republiche Ceche.
Tabele dai contignûts
Storie[cambie | modifiche il codiç]
Ai timps dal Imperi Roman l'Austrie e jere part de provincie de Rezie. Daspò de fin dal Impero e fo invadude pi voltis di popolazion che vignivin di est; dal X al XIII Secul e fo sot dal domini de famee dai Babenberg, che a forin parâts vie dai Asburgo, che a àn governât chest paîs, deventât al centri di un grant imperi, fin al 1918. Dal 1867 l'Imperi al fo unît intune dople monarchie, formant l'Imperi di Austrie-Ongjarie.
Daspò de disfate inte Prime Vuere Mondiâl e fo ocupade militarmentri dai talians e da lis trupis da l'Intese a la fin dal 1918, si proclamà daurman Deutschösterreich "Austrie todescje" aspirant di unîsi a la Gjermanie sot il model dal principi di nazionalitât. Cul tratât di Saint-Germain tal novembar dal 1919 i fo proibide la denominazion di "Austrie todescje" e l'union al Reich todesc. L'esercit al fo ridot a 30.000 oms e e pierdè il Tirôl meridionâl (Trentin e Sud Tirôl), la Val Cjanâl (tocs de Carintie e dal Cragn), la contee di Gurize e Gardiscje (o Friûl orientâl, l'Istrie, Triest e il distret di Postumie (toc dal Cragn) a pro da l'Italie; Un toc dal Staiar, il Cragn e un toc de Carintie cu la Dalmazie e fo dade a la Jugoslavie. La Republiche democratiche austriache, e durà fin tal 1933, po e fo instaurade la ditature nazionaliste di Dolfuss, che al fo copât dai nazional-socialiscj. Tal 1938 la Gjermanie di Hitler si anetè l'Austrie arbitrariementri.
Daspò de Seconde Vuere Mondiâl l'Austrie e Viene a forin ocupadis e dividudis in 4 setôrs: francês, britanic, merecan e sovietic sicu la Gjermanie e Berlin. L'Austrie e tornà a vê l'indipendence dome tal 1955, a condizion che e restàs un paîs neutrâl. Cul crac dal Comunisim, il paîs jentrà in pôcs agns inte Union Europeane (1995) e inte zone dal Euro (1999).
Gjeografie[cambie | modifiche il codiç]
Il paîs al è scuasit dal dut montagnôs o colinâr; lis unichis planuris a son logadis a Nord-Est, intes zonis di Linz, Viene e al confin con Slovachie e Ongjarie.
Monts[cambie | modifiche il codiç]
Il mont plui alt de Austrie al è il Großglockner (3798 m), logât inte cjadene des Taurs.
Flums[cambie | modifiche il codiç]
Elenc dai principâi flums de Austrie:
- Danau: al traviers lis regjons de Alte e Basse Austrie da Ovest a Est, bagnant lis citâts di Linz e Viene
- Inn: flum dal Tirol, al bagne Innsbruck
- Drau: flum ch'al nas in Italie, al pase in Tirol e Carintie, al seguite il sô cors in Slovenie par butâsi daspò intal Mâr Neri
- Gail: flum ch'al scor in Carintie, afluent de Drau
Clime[cambie | modifiche il codiç]
Inte zone montagnose la clime e je crude in Unviêr, con tantis precipitazions e temperaduris dificilmentri parsore dai 0°; lis Istâts a son dolcis (20-25°). Inte planure (Linz, Viene) si regjistrin mancul precipitazions, e carateristichis di une clime plui continentâl.
Lenghe[cambie | modifiche il codiç]
Il todesc al è le lenghe ufiziâl, fevelade da scuasit ducj i abitants. Ancje la lenghe dai segns e je ufizialmentri ricognossude.
A esistin minorancis slovenis in Carintie e in Stirie e ongjaresis e cravuatis (dal Burgenland) intal Burgenland. Lis lenghis di chestis minorancis a son ricognossudis tant che lenghis ufiziâls a nivel dai rispetîfs stâts federâts austriacs dulà che a son feveladis.
Stâts federâts[cambie | modifiche il codiç]
L'Austrie e je une republiche federâl, dulà che lis nûf regjons (Bundesländer) a 'nd àn une vore di autonomie.
Politiche[cambie | modifiche il codiç]
Il president federâl al è elet ogni 6 agns e al à di sielzi il cancelîr federâl, in gjenar rapresentant dal partît che al à cjapât plui vôts intes elezions.
Turisim[cambie | modifiche il codiç]
La Austrie e je frecuentade dai turiscj soredut par sport (schi e altris sports invernâi); lis citâts plui visitadis a son Viene (capitâl de Republiche in dì di vuê e capitâl dal ex-imperi) e Solsburc (citât di nassince di Mozart).


text:
Al è une altre volte timp di Babêl Europe. La trasmission cuindisinâl dedicade ae produzion musicâl tes lenghis minorizadis dal continent e torne te programazion di Radio Onde Furlane (sui 90 Mhz te plui part dal Friûl, sui 90.2 Mhz in Cjargne e in dut il mont in rêt ae direzion www.ondefurlane.eu) vuê, martars ai 4 di Otubar, in direte a 11 a buinore e doman, miercus ai 5, in repliche a une dopo di misdì.
Si fevelarà di Suns Europe, stant che e je daûr a rivâ la scjadince pe presentazion des candidaturis pal Festival european des arts performativis tes lenghis minoritariis che si fasarà a Udin chi di doi mês, e di altris events e iniziativis che a tocjin la creativitât tes lenghis minoritariis e plui in gjenerâl lis minorancis e lis nazions cence stât, a tacâ de Zornade des minorancis linguistichis storichis ocitane, francoprovençâl e francese, che si à davuelte il prin di Outubar a Ols/Oulx, in Piemont.
Si tornarà a ricuardâ il ricognossiment che inte suaze dal Premi Tenco i vignarà dât a Claudia Crabuzza pal so album Com un Soldat e si scoltaran altris tocs gjavâts fûr di discs jessûts tes ultimis setemanis tant che i albums gnûfs di di Moussu T e lei Jovents , Rive No Tocje , Martina Iori e Caxade.
A tacâ di doman, sul sît internet di Radio Onde Furlane, chê stesse trasmission si podarà tornâ a scoltâle in rêt, compagn di chê altris pontadis di Babêl Europe.


text:
La violence
e va dilunc a pesâ e a condizionâ la politiche e la vite dai cors.
Ai 30 di Mai un membri dal moviment Corsica Libera, Pierre Casanova,
al è stât ferît intun atentât che, cun dute probabilitât, al
veve par obietîf Henri Palazzo che di pôc al è stât nomenât
intal diretîf dal partît indipendentist cors e che al jere stât
bielzà vitime di diviersis menacis. Intune conference stampe tignude
cualchi dì dopo dal atac, i rapresentants di Corsica Libera a àn
fat savê che no cambiaran la lôr linie ancje se a son cussients che
e menace diviers interès politics, economics e mafiôs. Tes stessis
zornadis si à fat sintî ancje il Front di Liberazion Nazionâl Cors
(FLNC) che al à rivendicât une schirie di atentâts fats intal
ultin mês cuintri di residencis e secondis cjasis che a son viodudis
tant che une robarie di tiere e une menace speculative pal avignî de
isule. Il FLNC al à ancje invidât la Assemblee corse a inviâ des
misuris fuartis che a oblein il stât francês a frontâ la cuistion
nazionâl corse.
Font:
Alta Frequenza, 01 e 03/06/12


text:
Vuê no varè nancje masse timp, ma fasìn che ancje se curtis us fâs lis pignatis de partide di îr, però lis fâs dome par cualchidun, intant...
BRKIC. 2 pignatis, 1 tapon
Duncje, si conferme la dificoltât de curve a cjatâ un coro valit par in nestri portiron, e chest si riflet siguramentri su lis prestazions.
Cuant che la curve e à provât a impuestâ un "brkic! brckic!" al someave, come simpri, che ducj a vessin il rafredôr.
Cun di plui lui al à pensât che o fossin un pocut stitics, e alore al à pensât di dânus la purghe.
Cemût? Ma fasintnus vignî il cagot! Par un pêl nol cjapave une puce di tîr e ducj si sin cagâts intor. Ma par gno cont nol è dome chest, che mi fâs dî di no dâi la suficienze. La punizion no je robe di viodi. A mi mi àn insegnât che se il zuiadôr la tiri parsore bariere, al è brâf lui, ma se tu ti movis prin, e tu cjapis gôl sul to pâl... tu sês pierçul tu! Insome... di bon che îr il pescare nol à praticamenti tirât in puarte. Brâf, invezit, su lis ussidis e su la posizion.
BENATIA 3 pignatis, 2 tapons
Alore... Benatia al è brâf come simpri. Puntâl di testa, vonde pront a rivâ prin dal aversari su lis balis lungjis, e forsit un pôc mancul costrutîf dal solit, ma si jere un di mancul e al è comprensibil. Dut câs, o varès une altre pignate, di dâi pal cjâf... Ma le ae sù cun Armero? No, parcè che za o vin problemas, cun lui, ma no si pues dî che il puarin no si proponi. I varà domande la bale, larc a çampe, almancul 10 voltis e mai, ma propit mai, ja la dade subit e par tiere. Al si zirave e al tornave di chê altre bande. Po dopo, chês voltis che le à dade, o une fusilade a mieze altece (e Armero al à i pîts di ghise... si sa) o pûr cuant che aromai al veve l'om intor. Se jo o jeri in Guidolin o cjapavi un cit di aghe e jal tiravi tal cjâf.
ARMERO 2 pignatis, 2 tapons
Il siorut in bande di me, lu clame un pôc Asamoah, un pôc Armaron. E la seconde, in efiets, e je une definizion induvinade. Cuant che al à l'om dongje al somee di viodi un armaron che al cîr di schivâ une cjadree: nol rive! E ju dute la int a mugugnâ. Ma la int e je un pocut stupide. Armero al jere fuart cuant che l'udin al zuiave di rimesse, cuant che al podeve butâ bale indenant e cori. L'udin di chest àn no je plui chê e o si rindisi cont che bisugne dâi la bale in maniere diferente o chest zuiadôr lu pierdìn. Lui, puaret, cui pîts al è ce che al è, ma par l'impegno che i met, no si pus dî nuie. Nissun si è inacuart, îr, che il puar Armaron al à fat il difensôr cuant che o sin restâts in 10 e dome cuant che al è jentrât Coda al à podût tornâ tal so puest. Ven à stâi che ae fin, lui, il passaç che al à fat saltâ fûr il gôl lu à fat, e de sô bande a son stâts mancul fastidis di chê altre.
ALLAN 4 pignatis, 4 tapons
Cuant che Quintero al à fat fâ il secont fal di amonizion a Danilo, îr mi soi domandât "Ma barbepantiane, pussibil che chei altris a àn simpri un chel al fâs fûr ducj e no nuie?!" Mi sbaliavi, lu vin ancje nô e si clame Allan. Chest zuiadôr al è bravut e si viôt. Cence Pinzi al tornarâ une vore comut e la uniche robe che si puès dîsi e je di stâ un pôc plui cuiet, che nol pues simpri cori come un sfolmenât daûr ae bale... che al impari di Lazzari, che al cor cuant che al covente. Par rest, si meretarès un gôl!
MAICOSUEL 4 pignatis, 3 tapons
Il gôl al è un regâl dal Pescare su un cross inutil rivât di un Armaron, chesta al va dit, ma al va dit ancje che Maicjossul (lu clamarai simpri cussì, par che no rivi adore a pronunciâ chel non!), disevi, Maicjossul al à i numars e al è brâf. Cun di plui, come Renegade, ancje lui al à chel vizi di lâ a pressâ, corint daûr ai difensôrs. Ben po, al è clâr che tu ti cueis, ma jessint che no jerrin mico dai fenomenos, chei altris, il plui da lis voltis, se propit no tu i cjapis la bale, no tu ju fasis costruî. Tant di cjapiel, duncje. Podopo, se al impare a gjestîs un pôc miôr... viodeit che chel chi al bon di lâ in dople cifre, di goi. (Tant l'è vêr che al è capocanonîr dal Udin insieme a Totò)
DI NATALE 3 pignatis, 1 tapon
Cambiâ Di Natale al è cuasi impussibil, vûstu che lui al tache a ufindisi come i fruts, vustu che no si sa mai ce che ti cumbine. Ma îr, mi displâs dîlu, Totò al sarès stât il cambio di fâ. Ae fin nol à cumbinade une, par cualchi fûr zûc, e ancje se al à corût, se Pinzi no si fos fat mâl al jere lui che al veve di jessî. Poben... al fasarà miôr in Svizzare!
LAZZARI e PEREYRA 4 pignatis, 3 tapons
Alore, se tu restis in 10 e tu stâs dut il timp in te metât campo di chei altri, al vûl dî che cualchidun al cor dopli. E îr, a cori par doi a jerin Allan, Lazzari e Pereyra. Lazzari, par altri, al à vût un par di ocasions che al podeve butale dentri, o almancul tal spieli de puarte (jessin che je stagion, e lui al à un buine cjastine), ma a part chest, lôr doi, insieme a Basta, a saràn lis colonis dal nestri mieç dal campo. Un al è geometric e al difint, chel altri, ancje se ae fin al jere cuet e lu fasevin fûr colp par colp (e Guidolin al veve di cambiâlu prin, che a gjestre o vin riscjât) al è l'unic che al à il dribbling, insiemin cun Allan. Ancje par cè, insome, di chescj timps ni Totò, ni Armaron, e nancje altri a somein visâsi cemût che si schiribice un aversari... Pereyra sì.
DOMIZZI 3 pignatis, 3 tapons
Sù... bisugne dî che îr il Pescare al è vignût chi par il zero a zero e si viodeve a chilometros, ancje cuant che a jerin un di plui. E àn fate la capele dal gôl, e dopo si son sveât, ma no mi sint di dî che par Domizzi e sedi stade une partide dificile.
DANILO. 2pignatis, 1 tapon.
Perdonabilissim, però no tu puedis lassâmi la scuadre in 10 par no fâ tirâ un aversari. Al jere lent, inutil menâle, e ancje se no i dave il zâl lu varès cjapât pôc dopo, par che Quintero lu faseve fûr colp su colp. Nuie di mâl, une polse no pues fâi che ben! Cun lui a sin a credit di una vore, e anzit, jessin che i prins 20 minûts l'Udinese no zuiave nuie ben, al à il merit di vêi dât une scjassade a ducj! Doi, ponts su trê, ven a stâi, son merit so :)
Cui mancje?
Al volo... Faraoni ben, ma tal imprin al jere no al so puest, e se no altri al à la malicie di stâ par tiere e pierdi timp. Coda cence voto ma al je jentrât ben. Al zuiarâ domenie che e ven, e ben. Pinzi no ai rivât nancje a viodi che che al à fat, e Willians no mi à dite masse, par che al è masse irruent e al à di calmâsi.


text:
Gnove
crisi tal guvier cossovan jenfri i rapresentants serps e chei
albanês. Un tant cuant che no son nancje trê mês che i
rapresentants de Srpska List, il partît di riferiment de comunitât
serbe dal Cossovo, a àn tornât a ocupâ i lôr puescj intal
esecutîf di Pristina dopo vê comedât i contrascj cun chei altris
doi partîts de coalizion, o sei il Partît Democratic dal Cossovo
(PDK) e la Leghe Democratiche dal Cossovo (LDK). Cumò la Srpska List
e menace di tornâ a bandonâ l’esecutîf par vie des diferencis di
vision su la associazion dai comuns serps. Chest organisim, previodût
di acuardis internazionâi, al varès vût di nassi in Mai e invezit
al è inmò dome su la cjarte. Il scuintri plui dûr però al è sui
podês de associazion che pai serps a varessin di tocjâ ancje
materiis economichis, urbanistiche e educazion, intant che pai
albanês no varessin di lâ masse fûr de suaze normative za in vore.
Font:
Balkan Insight,
08/07/15


text:
Domenie - 00:05
London Calling: dôs oris di musiche alternative in direte di Londre. Un rock show esplosîf e scalembri par cure di Mimmo Caccamo, che a tacâ dai agns Otante al tire fûr des cantinis e dai clubs i miôr grups di dut il planet.
Rock, sperimentazions, psichedelie, eletroniche, folk e dut ce che al sune “the way Mimmo likes”: concierts dal vîf, grups dai agns Sessante e Setante, novitâts e raritâts.
“London Calling is your only alternative Rock Show. If you miss it, You miss out…. Remember!!!!”


text:
Folclôr
Il folclôr al è l'insiemit des usancis, des musichis e dai bai, des contis, des flabis, des liendis e dai proverbis ca vegnin tramandâts oralmentri da une popolazion.
Une robe folcloristiche e je par solit di un autôr anonim, di datazion no sigure e je stade tramandade di gjenerazion in gjenerazion in forme no scrite.
Storie[cambie | modifiche il codiç]
Il studi dal folclôr al nâs in etât romantiche cun la trascrizion des contis e des flabis popolârs. Tal XX secul la etnografie e à scomençât a studiâ il folclôr e lis tradizions popolârs in mût plui sistematic e cuntune vision plui gjenerâl.


text:
Il
consei provinciâl des Highlands al à fat so l’apel de MG Alba par
incressi la produzion de television publiche in lenghe gaeliche di
BBC Alba. La emitente televisive, metude sù intal 2008, e pues contâ
suntun public di 700 mil spetadôrs par setemane. In dì di vuê però
il 73% des sôs emissions a son replichis. La produzion origjinâl e
je di mancul di cuatri oris e mieze par setemane. MG Alba, che e
lavore adun cu la BBC inte emitence par gaelic, e domande di rivâ
almancul a dîs oris par setemane. Il contrat di servizi cu la BBC al
scjât ai 31 di Dicembar di chest an che al ven, l’intervent des
aministrazions publichis al pues duncje judâ a meti dentri intal
prossim contrat la incressite de produzion televisive par gaelic.
Font:
BBC, 06/11/15


text:
Salvan, il diu pagan
Dant un cuc ale gnove enciclopedie de leterature taliane in edicole cun La Repubblica mi soi fermât a lei part dal Scongiuro aquinate, cuintri de morseade dal sarpint:
(Chel che al à) moccecatu lu christianu (al è il sarpint-demoni, al ven a stâi) lu fillu de diabulo nepote de Silvano
Cui isal, duncje, Silvano? Silvano, o Salvan, al jere une des divinitâts plui popolârs de tarde paganie rurâl, figurât par solit in compagnie di un cjan. Un diu pagan, duncje, chal devente demoni e chal rimande a la cristianizazion da lis campagnis.
Par viodi biei dissens di Salvans, Aganis e altris creaturis mitologjichis vi rimandi la sît di Sandri Di Sualt.


text:
Al è disponibil il gnûf bant di "Go Labor 2016", progjet promovût dal Assessorât aes Politichis pai Zovins de Provincie di Gurize, in colaborazion cul Comun di Monfalcon, la associazion Banda Larga e Coop Alleanza 3.0, insiemi ai Comuns di Sant Canzian dal Lusinç e di Staranzan e cu la colaborazion de Universitât di Udin, Ires, Enfap, Forums Zovins de provincie di Gurize e CCIAA di Gurize.
Il progjet al è dreçât a zovins tra i 18 e i 35 agns, residents o presints par resons di studi/lavôr sul teritori provinciâl, e al à l'obietîf di furnî struments pal inviament di une ativitât imprenditoriâl.
La ativitât di "Go Labor" al previôt dai seminaris e des zornadis informativis viertis a ducj, la istituzion di un percors formatîf pes propuestis selezionadis e il finanziament des start-up pes ideis plui meritevulis.
Il progjet si disviluparà di Avrîl a Dicembar 2016.
Ca sot il leam par discjariâ il bant: www.associazionebandalarga.org/golabor-2016/


text:
Supernova
Une supernova e je une esplosion stelâr che e somee formâ une gnove stele inte sfere celeste ("nova" al è il tiermin latin par "gnove"). Il prefìs "super" le diferenzie di une nova, che ancje jê e je une stele che e cres la sô luminositât, ma in misure une vore minôr e cuntun mecanisim diviers.
Lis supernovas a son caraterizadis de espulsion dai strâts esternis di une stele ae velocitât di miârs di chilometris par secont, jemplant il spazi tor ator di idrogjen e di eli (e ancje di altris elements). I detrîts mandats fûr a formin duncje nûi di polvars e gas. Une esplosion di supernova e pues comprimi gas preesistent che si cjatave dongje de stele e si pense che cussì e puedi fâ tacâ procès di formazion stelâr.
La supernova e je l’unic mecanisim naturâl cognossût par produsi i elements plui pesants dal fier (par esempli cobalt, urani, nichel, plomp, jodi, tungsten, aur e arint), che si formin inte atmosfere infogade de supernova doprant la energje straordenarie che e ven deliberade.


text:
Al mi e sclopât te bocje al prin muardon e tant che cu lis mans o cirivi di no pierdi le polpe che cirive di colâ come le marmelade da un panin masse cjariât, o vevi 'ne bocje da ridi pensant a...
No jé colpe mê se cheste pome mi fâs simpri pensâ ae voie di muardi ch'a i ven a un om cuant che al leche ingort il plasê di une femine ma a é colpe di me agne Lene che mi à dât le drete:
- Mangje chei madûrs tant che son pronts e lasse chei dûrs de bande. Po metiju tal congjelatôr che i cacos par madurîsi e an bisugne di frêt...
E cussì a son tre mês chi tiri fûr un caco par setemane. Lu tiri fûr le sere par ch'al vedi timp di smolâsi vie pe gnot. Al mi displâs di rivâ ae fin dai cacos ma vè le stagjon des freulis che rive vé!


text:
FRIÛL: 145 - 93 AGNS DA LITALIE!
(Avis, 21 di Fevrâr 2011)
Tal incuintri di Glesie Furlane e La Patrie dal Friûl di domenie ai 20 di Fevrâr dal 2011 a Vençon al è stât fat bon il document: FRIÛL: 145 - 93 AGNS DA LITALIE!
VEN A LEI ANCJE TU LA BIBIE
(Avis, 4 di Fevrâr 2011)
Ven a lei ancje tu. 0432/555979 al è il numar par metisi in note.
i fasin apel a ducj par che a partecipin in maniere ative al event de leture de Bibie par furlan, in program dai 3 ai 9 di Avrîl dal 2011.
A coventin passe 1300 volontaris.
Si pues notâsi, tant che letôr singul o tant che grup di letôrs, sedi par telefon, tacant di miercus ai 2 di Fevrâr, clamant il numar 0432/555979 dal lunis al vinars des 10.00 aes 13.00 e des 17.00 aes 20.00, o pûr scrivint ae direzion bibie@regione.fvg.it (al sarès miôr ancje scrivi in maniere di lassâ i recapits e la disponibilitât).
Il numar al è valit ancje par domandâ informazions e sclariments.
Al sarès biel une fuarte partecipazion par un segnâl une vore fuart a pro di chest event che al è sedi di fede sedi di culture.
Nol è mai stât fat intune lenghe minorizade e il Friûl al à une ocasion pardabo inimpuartante par dimostrâ il valôr de sô identitât.
O sperìn di podê contâ su di vuatris ancje par cheste ocasion.
PRESENTAZION DAL LIBRI PA SOPRAVIVENCE, NO PA LANARCHIE FORME DI AUTOGESTIONE NEL FRIULI TERREMOTATO
(Avis, 2 di Fevrâr 2011)
Il prossim incuintri di Glesie Furlane al sarà domenie ai 20 di Fevrâr dal 2011 a Vençon.
As 3.00 dopo di misdì Gjespui cjantât in Domo;
As 3.30 te Sale Patriarcje Bertrant, in canoniche:
1) La presentazion dal libri PA SOPRAVIVENCE, NO PA LANARCHIE Forme di autogestione nel Friuli terremotato: lesperienza della tendopoli di Godo (Gemona del Friuli) di Igor Londero edito da FORUM Editrice Universitaria Udinese.
Relatôr il prof. Remo Cacitti de Universitât dai Studis di Milan; testemoneancis di Gianni Gubiani e di pre Tonin Cappellari.
Al sarà presint lautôr.
ANUARI 2010, GLESIE IN FRIÛL
(Avis, 30 di Dicembar 2010)
Al è stât spedît di pôc lanuari 2010 Patrie dal Friûl di Glesie Furlane. La riviste, rivade zaromai al cuint an, si presente cuntune vore di novitâts. Za de cuviertine si pues capî che la gnove impostazion, sot de vôs GLESIE IN FRIÛL, e je che di contâ lis ativitâts e la cronache de Glesie che e je in Friûl. Cussi ancje pai studis, documents, riflessions, propuestis e esperienzis che vescui, predis e laics a puartin indenant e a metin in vore pe vite eclesiâl e civîl.
E contarâ argoments cualificants de vite eclesiâl e civîl che a cirin di lâ a font des idrîs culturâls e religjosis dal Friûl, par conciliâ in maniere armoniche la fede cu la identitât culturâl e cun dut ce che al rivuarde la dimension religjose te culture furlane
Anuari 2010, Glesie in Friûl - I Part
Anuari 2010, Glesie in Friûl - II Part
Anuari 2010, Glesie in Friûl - III Part
MYSTERIUM SEMPLICITATIS: IL MISTERI DE SEMPLICITÂT E IL PUEST DAL CRISTIAN INTAL MONT
(Avis, 29 di Dicembar 2010)
Il prossim incuintri di Glesie Furlane al sarà domenie ai 23 di Zenâr dal 2011 a Vençon. As 3.00 dopo di misdì Gjespui cjantât in Domo; as 3.30 te Sale Patriarcje Bertrant, in canoniche, il prof. Remo Cacitti de Universitât dai Studis di Milan al tignarâ une conference sul cantin: Mysterium semplicitatis: il misteri de semplicitât e il puest dal cristian intal mont.
«I cristians a vivin te lôr patrie ma come forescj; a partecipin a dut come citadins e a stan sot a dut come forescj. Ogni tiere foreste e je par lôr patrie e ogni patrie e je tiere foreste. Si maridin come ducj e a fasin fruts, ma no bandonin la lôr fiolance. A metin in comunion la taule, ma no il jet. Si cjatin inte cjar ma no vivin seont la cjar. A passin la vite su la tiere, ma a son citadins dal cîl. A ubidissin a lis leçs stabilidis, epûr la lôr vite a va plui in là de leç» de Letare a Diognêt.
IL MESSÂL PAR TALIAN
(Avis, 23 di Novembar 2010)
O publichin l'intervent di bons. Duili Cuargnâl su le cuestion dal Messâl par furlan, come segno di plene adesion di Glesie Furlane a ce che al à scrit.
Al è un intervent unevore puntûal come che al sâ fâ bons.
Duili che al à ancje presiedude la comission interdiocesane pe traduzion in lenghe furlane dai libris liturgjics.
L'articul al è jessût su La Vite Catoliche dai 20 di Novembar dal 2010 te rubriche agâr.
INCUINTRIS A VENÇON: I ULTIMS STUDIS SU LA VICENDE STORICHE DAL APUESTUL DREE
(Avis, 10 di Novembar 2010)
O vin il plasê di invidâus domenie 28 di chest mês par un incuintri a Vençon.
As 3.00 dopo di misdì: Gjespui cjantât in domo. Al sarà presint bons. Dree Bruno Mazzocato
Arcivescul di Udin.
As 3.30 in canoniche te sale Patriarcje Bertrant il dotôr Gabriele Pelizzari al presentarà: I ultims studis su la vicende storiche dal apuestul Dree.
O varìn locasion par gjoldi di une gnove publicazion de Opera omnia finanziade de Provincie di Udin: AMÔR DI PATRIE editoriâi 1979-1983 Prin volum, di Antoni Beline


text:
Il DOF Piçul!
Un an e mieç dopo di vê publicât il DOF, ve che Serling e Informazion Furlane a metin fûr un altri dizionari: il DOF piçul. Edizion compate, cun 12.000 lemis (invezit di 40.000), ma plui svelte e plui economiche (dome € 14,00). Cun di plui al à sezions specifichis gramatiche, nons gjeografics e nons di persone. O podês domandâlu ca par pueste eletroniche o lâ a domandâlu in librarie o in cartolibrarie.
Scjalade a Montserrat
Une biele scjalade a Montserrat, un dai puescj plui magjics de Catalogne, perfet par rimpinâsi sù pai crets o par cjaminâ tal mieç di mil cjampanii di piere. Un graciis di cûr a Alina e a Muntsa che mi insegnin a scjalâ!


text:
La associazion Softcatalà e à presentât a
Barcelone un program che al “catalanize” i sistemis di Microsoft Windows. Il
program al è stât svilupât cu la poie des istituzions principâls de Catalogne e
si pues discjariâ sore nuie de rêt. Il so obietîf al è chel di semplificâ la
“catalanizazion” di ogni sisteme Microsoft Windows cul meti in vore in
automatic ducj i cambiaments di configurazion, di pacuts linguistics e di
coretôrs ortografics che a permetin al utent di lavorâ par catalan.
Font: Observatorio da
lingua galega, 22/03/12


text:
divendres, de març 23, 2007
First round: dut mâl
Beh, fin cumò o vevi di provâ 3 esams (bon, un complet e doi mieç esams) e son lâts ducj mâl... bad bad luck e cussì mi tocjarà passâ ancje Pasche a studiâ... cuissà se la prossime Pasche e sarà plui cuiete... un al spere simpri. Mi displâs soredut par chel complet, che al è un biel pôc di studiâ... comunicazions eletrichis di **************. Îr di sere, za che o vevi la machine, par smaltî la delusion, o ai cjapât sù cun luca e sin lâts prime ca parsore, san luche e sù fin a Sasso Marconi... poi drets fin a Vignola. a son biei puescj, ducj un tic ondulâts, e cjiscjei glesiis e palaçs medievâi par dut. E dut a pôcs chilometris, no plui che lâ su a Udin. Mi plasin masse i colli. Vêju lì a doi pas, salvadis, ma ben tignûts. Biel. Ah al è tornât il frêt comunque
Zontât di Andri a lis 19:04
Etichetis: esplorazions, seradis, universitât
Subscriure's a: Comentaris del missatge (Atom)


text:
Lune
La Lune e je l'unic satelit naturâl de Tiere. "Lune" al é ancje il so non uficiâl, non che al ven doprât in sens gjeneric (e cu la minuscule, lune) par ducj i satelits naturâi che si cjatin in orbite ator di altris planets.
Il so simbul astronomic al è une rapresentazion stilizade de sô fase cressint.
La muse de Lune che si cjate inte direzion opueste a chê de Tiere si clame muse lontane. A voltis e ven clamade muse oscure, espression che achì e ven intintude tant che alc di scognossût e platât; si riferìs ancje al blackout des comunicazions radio, che al sucêt cuant che une sonde spazial si môf daûr de muse lontane. Cheste interuzion des comunicazions e je causade de masse de Lune che e bloche i segnâi radio. Il tiermin muse oscure al ven spes mal interpretât tant che une mancjance di radiazions solârs, ma il Soreli al ilumine la muse lontane esatamentri come chê che a cjale viers di nô.
La plui grande part de muse lontane no pues jessi viodude de Tiere, parcè che la rotazion de Lune dulintor de Tiere e la rotazion ator ator dal so as a àn il stes periodi. Une piçule part e pues jessi viodude in graziis de librazion, che e rint iregolâr il moviment di rotazion de Lune.
La muse vicine de Lune e je cuvierte di plui o mancul 30.000 cratêrs (contant chei cuntun diametri di al mancul un chilometri). Il crater lunâr plui grant, e in efiets il plui grant cognossût dentri dal sisteme solâr, al ocupe dut il pôl sud dal nestri satelit. Chest cratêr si cjate su la muse lontane, al à un diametri di 2.240 chilometris, e al è font 13 chilometris.


text:
jueves, 28 de julio de 2011
¿Vivi bessôi ise une sielte o une imposizion?
Lis personis no cubiadis a son un grup demografic in cressite tal mont ocidentâl. A Buenos Aires tra no maridats, separâts, divorziâts o vedui, si calcole la metât de popolazion cirche.
----
Seont studis, cuatri su dîs, tra 25 e 65 agns a declarin sei “discubiâts”, ancje ricognossint che a podaressin cambiâ di categorie se cjatassin la persone juste.
L’aument dai no sposats si lu relazione cun la instabilitât des unions. Il posponi tra i zovins il prin compromès, la traietorie su la autonomie des feminis, lis lôr consistentis richiestis tal cjatâ un gnûf "partner".
----
Chest cambi al altere lis formis des relazions, significant che la gran part al travierse un periodi de sô vite adulte, sedi par sielte o par imposizion, cence rivâ a formâ nissun leam seri.
----
Par tancj di lôr il no sposâsi al è sinonim di intimitât e libertât individuâl, concedint une centralitât tai risultâts professionâi, saldant dai leams cun amîs e fîs, favorint une intense vite sociâl. Altris a àn la sensazion di sei isolâts, un fenomen des grandis citâts, dulà che la socialitât dai altris e je plui visibile, che po provocâ une dolorose cjalade in chei che si sintin bessôi. I umans o sin individuis integrats e socievui.
----
Studiis sientifics a mostrin che la gran part des personis no puedin vivi a plen, cence vê par dongje dai afiets, cui cuai podè interagjî. A mostravin ancje che i contats sociâi cun rets di grandis dimensions, dispès e aumente la sensazion di ben stâ. Tes grandis citâts, la metât cirche des personis a vivin solis, che a vedin o no une cubie, ognidun a cjase sô.
----
Ciertis carateristichis de vite moderne a aumentin lis sensazions di solitudin: i spazis publics a àn lassât di sei sîts di incuintri; alts nivei di sfiducie interpersonâl a son privativis di ambients cun grandis disparitâts sociâls e ancje lis gnovis tecnologjiis spes a rinfuarcin l’isolament.
Se lis relazions di cubie a son efimaris, ¿i leams sociâi si slaçarano o si trasformarano tal timp?
----
Rigjavât da un articul di un cuotidian. Galliano lu a sintetizât e tradot al furlan.
----
2 comentarios:
- Jaio Furlanâr dijo...
-
O crôt ch'al sedi dapardut compagn. Cun internet a son ducj tacâts a cirî cualchidun âltri par fâ sès. Cu lis dificoltâts economichis i oms a no si fidin plui a meti sù famee. A fuarce di reclamâ le paritât dal sès, lis feminis le an otignude e a dî il vêr a son ancje favorisadis pes leçs e cussí l'om al evite le quistion dal matrimoni. Un grum di voltis i oms come lis feminis a cirin plui un partner par fâ le taconade o lâ fûr che par stâ a cjase insiemit. Al é râr cuant che une copie a é ancje amie e che a fasin squâdre insiemit in te vite.Mandi
- 11 de agosto de 2011, 10:33
- Galliano dijo...
-
Mandi Jaio,
O soi dacuardi che vuê dut il mont al è paîs. Lis tôs peraulis a somein saltadis fûr da un vanzeli moderni, dulà che lis regulis a son chestis. Larano cambiant ancjemò tal timp? Di sigûr si, dome che tancj di nô no sarin a viodilis (par fortune). O pensi ai nestris vons che se viodessin la pestefole di vuê ur vignarès un colp.
Stami ben e anin indevant fin che i bus a tirin.
Ti saludi, Galliano
- 12 de agosto de 2011, 10:03
Publicar un comentario en la entrada


text:
AVÔT DAL FRIÛL
(Avis, 14 di Jugn 2012)
La basiliche mari di Aquilee nus invide ancje chest an 2012 a la solenitât dai Sants Ermacure e Furtunât.
La Messe e vignarà celebrade te Basiliche domenie 15 di lui as 6.00 sore sere.
Al presiedarà pre Loris Della Pietra Diretôr dal Ufici liturgjic de diocesi di Udin.
IL FEMINÎL SUL SCOMENÇÂ DAL CRISTIANISIM
(Avis, 13 di Jugn 2012)
Domenie 24 di jugn 2012 o sin invidâts a Vençon.
Il prof. Remo Cacitti de Universitât dai Studis di Milan, al presentarà: Il feminîl sul scomençâ dal Cristianisim. Si cjatarìn as 3.00 dopo di misdì pal cjant dai Gjespui in Domo.
La conference e sarà tignude subit dopo te Sale Patriarcje Bertrant.
PRESENTAZION DAL DVD LA FABRICHE DAI PREDIS
(Avis, 29 di Mai 2012)
Glesie furlane e La Patrie dal Friûl in colaborazion cul Comitât frazionâl di Val-Rualp
fondât tal 1974, Us invidin Sabide ai 16 di Jugn dal 2012 aes 8 di sere in Val, li dal Centri Sociâl dal paîs ae presentazion dal Dvd La fabriche dai predis realizât di VideoTeleCarnia a 5 agns de muart di pre Antoni Beline produzion di Glesie Furlane e La Patrie dal Friûl.
A INTERVEGNIN:
Lucio Leschiutta dal Comitât Frazionâl di Val-Rualp
Celestino Vezzi di VideoTeleCarnia
pre Roman Michelot president de clape culturâl La Patrie dal Friûl
Dree Valcic Diretôr dal mensîl La Patrie dal Friûl
EVENT BIBIE PAR UN POPUL AL TEATRI "GIOVANNI DA UDINE"
(Avis, 20 di Mai 2012)
Il President di Glesie Furlane, geom. Giovanni Pietro Biasatti
Il President de ARLeF, dr. Lorenzo Zanon
Il President de Provincie di Udin, on. Pietro Fontanini
LArcivescul di Udin, bons. Andrea Bruno Mazzocato
a àn organizât par domenie 27 di Mai dal 2012 al Teatri Gnûf Giovanni da Udine oris 20.30 levent
BIBIE PAR UN POPUL
La iniziative e celebrarà i 1.127 letôrs volontaris che un an indaûr a àn rindût pussibil un event straordenari: la Leture continue de Bibie par furlan, un dai pôcs câs al mont di leture integrâl dal test sacri in une des passe 500 lenghis che al è stât tradusût.
A Intervignaràn
Bons. Dino De Antoni
President de Conference Episcopâl dal Trivenit
e Arcivescul di Gurize
Bons. Andrea Bruno Mazzocato
Arcivescul di Udin
On. Pietro Fontanini
President de Provincie di Udin
Dr. Lorenzo Zanon
President de ARLeF
Geom. Giovanni Pietro Biasatti
President di Glesie Furlane
PROGRAMMA
Leture di tescj sacris antîcs par vôs dal atôr Franco Castellano
Esecuzion dai Discjants Aquileiês duet Daniele DAgaro e Mauro Costantini
Esibizion dal Côr dai Fruts de Scuele di Musiche Diocesane di Mortean
Presentazion dal portâl YouTube la che e je publicade la intere registrazion de Leture continue
de Bibie par furlan, iniziative che e fâs deventâ la lenghe furlane prime al mont.
Preseade Letore/Preseât Letôr, o sin contents che o vedis confermade la partecipazion al event BIBIE PAR UN POPUL promovût di Glesie Furlane, cul sostegn de Arlef - Agjenzie Regjonâl pe Lenghe Furlane e in colaborazion cu la Arcidiocesi di Udin e la Provincie di Udin.
La iniziative si davuelzarà domenie ai 27 di Mai dal 2012 li dal Teatri Gnûf "Giovanni da Udine" scomençant aes 8 e mieze di sere.
Us informìn che des 7 di sere, tal Foyer dal Teatri, si podarà ritirâ il Cofanut che al à dentri il CD personalizât cu la regjistrazion video dal pas let di ogni letôr. Eventualmentri si podarâ ritirâlu ancje par cont di altris letôrs che no puedin partecipâ al event, daûr di presentazion de deleghe scrite. La distribuzion e larà indevant ancje a fin serade. O tignìn a marcâ che si jentre tal Foyer dome se si à il biliet di jentrade.
Cemût jentrâ tal Teatri
Par ritirâ i biliets di jentrade gratuite si podarà lâ li de bilietarie dal Teatri Gnûf "Giovanni da Udine", vie Trent, 4 - Udin cun chest orari:
di lunis ai 21 di Mai a sabide ai 26 di Mai
des 4 dopomisdì aes 7 di sere
domenie ai 27 di Mai: des 7 di sere.
Impuartant:
Cuant che o ritirais il biliet o vês di dî in maniere esate il non che o vês dât tal moment de prenotazion.
Tal câs di prenotazions fatis dal referent dal grup, al è preferibil che il referent dal grup al ritiri i biliets par ducj chei dal so grup. Se chest nol è pussibil e i letôrs a van di persone un par un a ritirâ il biliet, al sarà impuartant dî in bilietarie il non dal referent dal grup.
Se no vês za proviodût, us preìn di segnalâ a la Segretarie dal event la necessitât di un puest par disabii in carocele.
Fruts: a podaran jentrâ in Teatri dome i fruts che ur vês fate la prenotazion e a varan di vê za ritirât il biliet di jentrade.
Par ogni altre informazion, contatait:
Segretarie dal event BIBIE PAR UN POPUL
Di lunis a vinars: des 9 di buinore a 1 dopomisdì
Email: bibieparunpopul@caltpr.it
Tel 0432 229127
LETARE A TENZIN GYATSO, XIV DALAI LAMA / A LETTER TO TENZIN GYATSO, 14TH DALAI LAMA / LETTERA A TENZIN GYATSO, XIV DALAI LAMA
(Avis, 20 di Mai 2012)
A metât di Mai, la vuide spirtuâl dal Tibet e torne in Friûl a distance di 5 agns. Cun chest messaç scrit di pre Roberto Bertossi, bons. di Vençon e vice dean di Glesie Furlane, publicât tal sît dal mensîl La Patrie dal Friûl (lapatriedalfriul.org) o condividìn l'apel al Premi Nobel pe Pâs 1989.
Santitât,
nus onore vêlu ospit in cheste sô seconde visite in Friûl.
O cognossìn il so grant impegn pal popul tibetan, che al reclame i dirits fondamentâi de autonomie politiche e de libertât religjose.
O cognossìn la sô testemoneance di sorestant in esili, tignût lontan de sô patrie e de sô int.
O preseìn la sô assesi spirituâl cussì ben armonizade cu la sô ativitât publiche sul plan internazionâl pe justizie, pe dignitât e pe libertât dai popui tibiâts dai prepotents e pe pâs.
Cheste letare e je ispirade unichementri dal fat che, cjalant e considerant la storie passade, resinte e il presint dal nestri popul, il popul furlan, une etnie minoritarie intal stât talian, e lis vicendis dal so popul tibetan, o viodìn che tancj aspiets nus fasin someâ e nus unissin.
Inte storie passade, fin dal 1600 il Tibet al è stât guviernât dal Dalai Lama, riferiment spirituâl e politic unic.
Ancje il popul furlan dal 1077 fint al 1420 al à vude une uniche autoritât politiche e religjose intal Patriarcje di Aquilee.
Il popul tibetan tal 1957 al à pierdude la autonomie politiche e al è stât perseguitât pe sô fede religjose.
Ancje il nestri popul, dopo sei passât sot il paron venezian tal 1420, pierdint cussì la sô autonomie politiche, al à patît une ofese insopuartabil sul plan religjôs e spirituâl cu la injuste e prepotente sopression dal milenari Patriarcjât di Aquilee. E orepresint i furlans in Italie a saran no dome une etnie minoritarie, ma ancje minorizade, fintant che i lôr dirits naturâi un par ducj: la pussibilitât di esprimisi inte lenghe dal cûr , dome in teorie e su la cjarte ricognossûts, no deventaran adimplen praticabii e no vignaran metûts in opare, seti sul plan civîl che gleseastic.
Chestis vicendis storichis e chescj aspiets che a rivuardin il rispiet de dignitât umane nus fasin sintî solidaris e in sintonie cu la sô int dal Tibet tal reclamâ cence violence e prepotence ma in maniere ferme e decise i dirits naturâi di fonde di ogni persone e di ogni popul.
Lis stessis resons che nus fasin reclamâ la libertât, la justizie e la pâs par la sô patrie, tant lontane dal Friûl, nus fasin berlâ e o voressin fâlu ancje cu la sô vôs ai sorestans dal stât talian e a chei de nestre regjon: se o volês la pâs, rispietait lis minorancis, scomençant di chês di cjase nestre.
_______
Next May the Dalai Lama will be returning to Friuli, five years after his previous visit. With this letter written by Father Roberto Bertossi, Monsignor of Venzone, we are addressing an appeal to the spiritual guide of Tibet, winner of the 1989 Nobel Peace Price.
Your Holiness,
we are very honoured to be your hosts in your second visit to Friuli.
Over the years we have become familiar with your extraordinary achievements on behalf of the Tibetan people, who have been deprived of their basic right to political autonomy and religious freedom.
We have cherished your precious testimony as an exiled head of state, forcibly separated from his homeland and fellow countrymen.
We have appreciated your spiritual ascesis, so well harmonized with your international public activity in pursuit of peace, justice, and the dignity and freedom of oppressed peoples.
This letter has been prompted by the recognition of similarities between elements in the history and present situation of the Friulian people, a minority ethnic group in the Italian state, and the history and situation of the Tibetan people.
Ever since the 17th century Tibet has been governed by the Dalai Lama who has acted as its spiritual guide and political leader. Between 1077 and 1420 Friuli was also governed by a single secular and religious authority, the Patriarch of Aquileia.
In 1957 the people of Tibet lost their political autonomy and have since been prosecuted for their religious beliefs. The people of Friuli, having lost their political autonomy in 1420 when they were conquered by the Venetians, had to suffer an intolerable offence on a religious and spiritual level through the unjust and arrogant suppression of the thousand-year-long Patriarchate of Aquileia.
Friulians will remain confined in a position of minoritized ethnic group within the Italian state until their natural rights (such as the possibility to express themselves in their native language), which are now only nominally protected, can be effectively enjoyed on both a social and a religious level.
Because of these historical events and of our determination that human rights and dignity should always be fully respected, we are sympathetic to the people of Tibet and support them by asking without violence and arrogance but with firmness of purpose and resolve that every person and every people be entitled to their fundamental natural rights.
The same reasons that are prompting us to invoke freedom, justice and peace for your distant country are also making us cry out to the Italian government and to our local politicians (and we are asking your permission to do it also in your name), if you want peace, then be respectful of minorities, beginning with those at home.
_______
A metà maggio, la guida spirituale del Tibet ritorna, dopo cinque anni, in Friuli. Con questo messaggio di don Roberto Bertossi, monsignore di Venzone, rivolgiamo un appello al Premio Nobel per la Pace 1989.
Santità,
siamo onorati di averla ospite in questa sua seconda visita in Friuli.
Conosciamo il suo grande impegno a favore del popolo tibetano, che rivendica i diritti fondamentali dellautonomia politica e della libertà religiosa.
Conosciamo la sua testimonianza di capo di governo in esilio, allontanato dalla sua patria e dalla sua gente.
Apprezziamo la sua ascesi spirituale così ben armonizzata con la sua attività pubblica sul piano internazionale per la giustizia, per la dignità e libertà dei popoli oppressi dai prepotenti e per la pace.
Questa lettera è ispirata unicamente dal fatto che, guardando e considerando la storia passata, recente ed attuale del nostro popolo, il popolo friulano, unetnia minoritaria nello stato italiano, e le vicende del suo popolo tibetano, vediamo che sono molti gli aspetti che si assomigliano e ci accomunano.
Nella storia passata, fin dal 1600 il Tibet è stato governato dal Dalai Lama, riferimento spirituale e politico unico.
Anche il popolo friulano dal 1077 al 1420 ha avuto ununica autorità politica e religiosa nella figura del Patriarca di Aquileia.
Il popolo tibetano nel 1957 ha perso lautonomia politica ed è stato perseguitato per la sua fede religiosa.
Anche il nostro popolo, dopo essere passato sotto il dominio veneziano nel 1420, perdendo così la sua autonomia politica, ha patito unoffesa insopportabile sul piano religioso e spirituale con lingiusta e prepotente soppressione del millenario Patriarcato di Aquileia. Ora i friulani in Italia saranno non solo unetnia minoritaria, ma anche minorizzata, finché i loro diritti naturali uno per tutti: la possibilità di esprimersi nella lingua del cuore , riconosciuti solo teoricamente e sulla carta, non diventeranno pienamente praticabili e non saranno effettivamente attuati sul piano civile come su quello ecclesiastico.
Queste vicende storiche e questi aspetti che riguardano il rispetto della dignità umana ci fanno sentire solidali e in sintonia con la sua gente del Tibet nel reclamare senza violenza e prepotenza ma in maniera ferma e decisa i basilari diritti naturali di ogni persona e di ogni popolo.
Le stesse ragioni che ci fanno reclamare la libertà, la giustizia e la pace per la sua patria, tanto lontana dal Friuli, ci fanno urlare e vorremmo farlo anche con la sua voce ai governanti dello stato italiano e a quelli della nostra regione: se volete la pace, rispettate le minoranze, iniziando da quelle di casa nostra
INTERVISTE A PRE ANTONI BELINE TAL CUINT ANIVERSARI DE MUART
(Avis, 10 di Avrîl 2012)
La Plêf e il Comun di Vençon,Glesie Furlane e La Patrie dal Friûl dutune cui familiârs us invidin a Vençon domenie 22 di chest mês dal 2012 as 5.00 sore sere in vie P. Bertrant li de cjase di pre Antoni, tal cuint aniversari de muart, e vignarà distaponade la lapide in sô memorie.
Subit dopo, te Sale Patriarcje Bertrant dongje de canoniche, presentazion di un CD cuntune interviste a pre Antoni.
Si conclût cu la Messe in Domo as 6.30.
EVO - DEVO: UNE GNOVE PROSPIETIVE DE EVOLUZION
(Avis, 14 di Març 2012)
Us visìn che il prossim incuintri di Glesie Furlane al sarà a Vençon domenie 25 di Març dal 2012. Il prof. Agnul Vianello de Universitât dal Friûl, continuant lis riflessions su evoluzion e creazion, al presentarà: Evo-Devo: une gnove prospietive de evoluzion. As 3.00 dopo di misdì si cjatarìn in Domo pai Gjespui cjantâts; as 3.30 e sarà la relazion te sale Patriarcje Bertrant in canoniche.


text:
Libri di Deuteronomi
Il Deuteronomi al è il cuint libri de Torah ebraiche e de Bibie cristiane. Al fâs part dal Pentateuc e partant dal Vecjo Testament.
Origjin[cambie | modifiche il codiç]
Il non al ven fûr de Setante greche, "Deuterònomion", fat di "dèuteros", secondo, e "nòmos", legge. Partant al significhe "seconde Leç" o ripetizion de Leç.
Nonostant il non chest libri nol è une ripetizion de Leç, ma ben une spiegazion de Leç e al incitave i israelitis a amâ il Diu e a obedî par jentrâ inte Tiere Prometude.
Il scritôr di chest libri al ven ritignût jessi Moisès come i precedents cuatri libris dal Pentateuc.
Une des plui vigorosis testemoneancis a sostegn de autenticitât di Deuteronomi, e je propit che di Jesus. Al inizi dal so ministeri, lui al fo provât trê voltis dal Diaul e lui al rispuindè par trê voltis: "Al è scrit" riferintsi a precîs pas di Deuteronomi.
Contignût[cambie | modifiche il codiç]
Il prin discors di Moisès al è une introduzion storiche di chel che al seguìs e al ricuarde ai israelitis che e dovevin cjapâ paronance dal pais prometût a Abram, Isac e Jacop.
Moisès al dâ grande impuartance a la Leç, ricuardant di no zontâ ni di gjavâ nuie ai comants di Diu.
Intal secont discors al ribadis la ubidience a la Leç che a devi saltâ fûr dal cûr e no par fuarce. Al motive specifichis leçs che i israelitis a varan di osservâ une volte che a saressin jentrâts inte Tiere Prometude.
Intal tierç discors Moisès al met in vuardie des conseguencis de infedeltât, parfin che a saressin stâts sparniçâts e disterminâts dal pais.
Intal cuart discors al ven concludût un santissimât zurament cun Diu.
Moisès al sa che a nol rivarà inte Tiere Prometude, partant cumò al incariche Josuè par vuidâ il so popul. Dopo vê viodude la Tiere Prometude dal mont Nebo, Moisès al mûr.
Utilitât[cambie | modifiche il codiç]
Nus insegne cuai che a son i impuartants principis che a stan a la fonde de leç di Diu.
Tancj servidôrs di Diu de epoche cristiane e prime di che cristiane a tirarin fûr istruzions e incoragjament dal libri di Deuteronomi e chest al vâl ancje par no vuê.
In dut il libri al ven metût in risalt il concet che si devi adorâ dome Diu e lui sôl.
Il so contignût nus permet di comprendi miôr il Ream di Diu.


text:
IL PERSONAÇ STORIC. Ottorino Aloiso
Ottorino Aloiso (Udin 1902 – Udin 1986), architet e progjetist, docent al Politecnic di Torin fin al 1969, al è stât un om di straordenarie personalitât, tant che tal 1921 al à vuadagnât il titul di campion talian di salt in lunc. Tal 1925 al è stât il prin laureât in architeture moderne (al veve dome 23 agns) e duncje al è considerât, dutune cun Ettore Sottsass, so amì e colaboradôr, un dai teorics plui impuartants. Tra lis altris oparis, al à firmât il progjet dal palaç dal ministeri dal forest di Bucarest, in Romanie, la glesie episcopâl di Meru, in Kenya, la Universitât dal Sport di Amsterdam e la tombe di Chiussi, tal cimitieri monumentâl di Udin. Il so archivi, regalât ae citât di Udin tal 1981, al conten une colezion di taulis di dissen plenis di snait e di modernitât, ispiradis a un stîl matematic e sientific dal dut origjinâl. ❚
✒ Agnul Floramo


text:
Furlans cence plume3 coments Publicât da il crot il giovedì, marzo 04, 2010
E sta vignint su une gjenerazion di furlans che no varà fat l'alpin. Aromai un dai "fondaments" de furlanetât nol esist plui. Al va dite che za di un biel pôcs di agns la robe e clopave. Prime par vie dai pompîrs dal dopo taramot, dopo cui obietôrs che a fasevin il servizi civîl. Fat al è che aromai di cualchi deceni no ducj i furlans a àn vût di puartâ il cjapiel cu la plume.
Ma di cuant che la leve obligatorie e je stade gjavade chê che e someave plui une leç di nature che un destin e je muarte li.
Chel dai alpins al è par sigûr un dai cuarps plui singolârs dal esercit talian. Il leam cul teritori di provignince dai soldâts nol à paragons in Italie. Jo robis similis lis ai viodudis dome in Gales e in Scozie cui reziments locâi che e an scombatût pal imperi britanic.
Une vore particolâr al è il leam che i alpins a tegnin fra di lôr dopo jessi tornâts civîi. Trops sono i paîs furlans cuntune cjase de associazion dai alpins par solit metude a puest di lôr?
Dut chest probabilmentri nol sarà plui.
Al di là des retorichis militaristis (e di chês antimilitaristis) no sai disi trop che al sarà un ben e trop che al sarà un mâl.
I furlans dut câs a esistevin ancje prime dai alpins e probabilmentri a esistaran ancje dopo.


text:
B
Il B(bi) al è il secont segn dal alfabet furlan e de plui part dai alfabets latins; e je la prime consonant.
Tabele dai contignûts
Storie dal B[cambie | modifiche il codiç]
Evoluzion[cambie | modifiche il codiç]
La letare e derive dal alfabet lineâr antîc, doprât tal Sinai plui di 3.500 agns indaûr, che chel al derive dal jeroglific, dulà che il sun [b] al jere rapresentât di une cjase.
Tal 1500 p.d.C. la seconde letare dal alfabet fenici, clamade beth par analogjie cun l'alfabet ebraic, e veve cjapade sù une forme che e fasè di fonde par ducj i alfabets sucessîfs, come l'alfabet grêc. Cheste letare clamade beta, voltade di 180° e dopleade, e origjinà il B grêc moderni, che di chel si è evolût, cu la aparizion de scriture minuscole, il B.
La letare e je daspò passade al alfabet latin cu la mediazion di chel etrusc: in chest passaç, lis letaris a vevin pierdût il lôr non, par clamâsi dome cul lôr sun, e cussì beta e deventà be.
Altris significâts dal B[cambie | modifiche il codiç]
Chimiche[cambie | modifiche il codiç]
- B al è il simbul dal bôr
Fisiche[cambie | modifiche il codiç]
- Il vetôr B al rapresente il cjamp magnetic
Fotografie[cambie | modifiche il codiç]
- B al è une des velocitâts dal oturatôr
Informatiche[cambie | modifiche il codiç]
Medisine[cambie | modifiche il codiç]
- B al è un dai grups sanghins dal om
Musiche[cambie | modifiche il codiç]
- B al è la note musicâl si pe notazion doprade tai paîs di lenghe inglese o todescje
Traspuarts[cambie | modifiche il codiç]
- B al è la targhe automobilistiche internazionâl de Belgjiche


text:
Il manx al
è la plui piçule lenghe de famee goideliche, o sei chê che e cjape
dentri il gaelic irlandês e chel scozês, e a fevelâle a son
cualchi centenâr di personis inte isule di Man. L’interès par
cheste lenghe però al va une vore plui innà de isule e si cjatin
personis che a vuelin studiâle intai Stâts Unîts, in Canadà, in
Australie e in altris paîs. La maniere miôr par imparâ e je chê
di podê esercitâsi a fâ conversazion, ma viodûts i numars e lis
distancis al è dificil inmaneâ des classis ancje par chescj
students. Par vignîur incuintri, dut câs, i funzionaris linguistics
de isule di Man a son daûr a imbastî un scheme educatîf a distance
là che insegnants e students a podaran esercitâ lis lôr
competencis linguistichis par mieç de rêt skype.
Font:
BBC, 30/08/12